CELEX: 52018PC0238
Language: ro
Date: 2018-04-26
Title: Propunere de REGULAMENT AL PARLAMENTULUI EUROPEAN ŞI AL CONSILIULUI privind promovarea echității și a transparenței pentru furnizorii prin servicii de intermediere online

COMISIA EUROPEANĂ
            Bruxelles, 26.4.2018
            COM(2018) 238 final
            2018/0112(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            privind promovarea echității și a transparenței pentru furnizorii prin servicii de intermediere online
            (Text cu relevanță pentru SEE)
            {SEC(2018) 209 final}{SWD(2018) 138 final}{SWD(2018) 139 final}
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Platformele online reprezintă vectori esențiali de dezvoltare a comerțului digital. În prezent, pentru a se adresa clienților lor, peste un milion de întreprinderi din UE efectuează tranzacții comerciale prin intermediul platformelor online
                     1
                   și se estimează că aproximativ 60 % din consumul privat și 30 % din consumul public de bunuri și servicii legate de economia digitală în ansamblul ei se tranzacționează prin intermediari online.
                     2
                   Aceste activități de intermediere online beneficiază, în general, de efecte de rețea importante, atât directe, cât și indirecte, care sunt bazate pe date și care tind să dea naștere unei situații în care, pentru fiecare segment al economiei în cadrul căruia se intermediază tranzacții, numărul platformelor care se bucură de succes este limitat. Această tendință de creștere a numărului operațiunilor de intermediere derulate prin intermediul platformelor online, combinată cu un robust efect de rețea indirect care poate fi potențat de avantajele bazate pe date oferite de către platformele online, conduce la o dependență sporită a întreprinderilor de platformele online în calitatea lor de cvasi­controlori ai fluxului de informație care ajunge pe piețe și la consumatori. Asimetria dintre puterea relativă de piață a unui număr modest de platforme online influente – care nu sunt neapărat dominante pe piață în sensul dreptului concurenței – și celelalte platforme online este exacerbată de caracterul inerent fragmentar al ofertei, alcătuită din mii de mici comercianți. Platformele online de intermediare între întreprinderi (B2B), în măsura în care acestea există în economie, nu manifestă o dinamică similară; atât furnizorii prin servicii de intermediere online, cât și platforma online tind să fie societăți complexe și de mari dimensiuni, cărora le este mai ușor să asigure relații contractuale echilibrate. Într-un studiu al Comisiei din 2006 
                     3
                  , se remarca faptul că această conștientizare a riscurilor a constituit unul dintre factorii care au frânat adoptarea pe scară largă a piețelor electronice B2B.
               
               
                  Printre furnizorii de servicii de intermediere online care fac obiectul prezentei inițiative se numără, în principiu, piețele de comerț electronic online, magazinele de aplicații informatice online și platformele sociale online. Toate aceste categorii diferite de servicii de intermediere online urmăresc să faciliteze, prin furnizarea de servicii ale societății informaționale, inițierea de tranzacții directe între furnizorii prin servicii de intermediere online și consumatori, legați între ei prin obligații contractuale, indiferent dacă respectivele tranzacții se încheie online sau offline. Pentru a facilita astfel de tranzacții directe, aceste servicii de intermediere online permit, în esență, prezența online a furnizorilor care oferă bunuri sau servicii consumatorilor prin servicii de intermediere online, fără ca acești furnizori să aibă, în principiu, obligația de a exploata un site web de sine stătător. Pe lângă faptul că permit prezența online a furnizorilor prin servicii de intermediere online, serviciile de intermediere online facilitează frecvent comunicarea directă dintre furnizorii prin servicii de intermediere online și consumatori prin intermediul unei interfețe online integrate de comunicații. În ceea ce privește platformele sociale online, s-a remarcat faptul că anumiți furnizori de astfel de servicii online încorporează de fapt servicii de intermediere online diferite în cadrul unui singur mediu digital, toate aceste servicii putând face obiectul prezentei inițiative. Paginile profesionale ale întreprinderilor le permit, de exemplu, consumatorilor să găsească întreprinderi locale și furnizori locali de servicii și reprezintă un stimulent important pentru tranzacțiile între întreprinderi și consumatori (B2C). Pe tot mai multe dintre aceste pagini există o funcționalitate integrată de rezervare directă sau de achiziționare directă, ceea ce transformă aceste servicii în piețe de comerț electronic online.
               
               
                  În ciuda faptului că economia platformelor online le-ar putea facilita considerabil accesul eficient pe piețe (transfrontaliere), întreprinderile europene nu pot exploata pe deplin acest potențial din cauza existenței unor practici comerciale potențial dăunătoare și a lipsei unor măsuri reparatorii eficace în Uniune. În același timp, furnizorii de servicii online în cauză se confruntă cu dificultăți legate de desfășurarea activității lor în cadrul pieței unice din cauza fragmentării care rezultă ca urmare a acestei situații.
               
               
                  Dependența întreprinderilor de anumite servicii online le dă furnizorilor respectivelor servicii de intermediere online marja de manevră necesară pentru a desfășura practici comerciale potențial dăunătoare, care limitează volumul vânzărilor efectuate de furnizorii prin servicii de intermediere online și riscă să submineze încrederea acestora, în special prin: modificarea nejustificată a termenelor și condițiilor, fără notificare prealabilă; delistarea bunurilor și serviciilor și suspendarea conturilor fără o justificare clară; lipsa de transparență în ceea ce privește ierarhizarea bunurilor și a serviciilor, precum și a întreprinderilor care le oferă; condiții neclare de acces la datele colectate de către furnizori și de utilizare a acestora și o lipsă de transparență în ceea ce privește acordarea unui tratament mai favorabil propriilor servicii concurente ale furnizorilor și aplicarea așa-numitelor clauze ale națiunii celei mai favorizate (MFN), care limitează capacitatea întreprinderilor de a oferi condiții mai atractive prin alte canale decât serviciile de intermediere online. 
               
               
                  În plus, motoarele de căutare generală online pot fi, la rândul lor, surse importante de trafic de internet pentru întreprinderi și pot afecta succesul comercial al furnizorilor care utilizează site-uri web pentru a-și oferi bunurile sau serviciile online în cadrul pieței interne. Ierarhizarea site-urilor de către furnizorii de motoare de căutare online, inclusiv a site-urilor prin intermediul cărora întreprinderile își oferă bunurile și serviciile consumatorilor, are un impact important asupra alegerilor făcute de consumatori și asupra succesului comercial al furnizorilor care utilizează site-uri web. Astfel, chiar dacă nu au o relație contractuală cu furnizorii prin site-uri web, motoarele de căutare generală online prezintă, la rândul lor, o problemă de dependență, în special din perspectiva practicilor potențial dăunătoare în materie de ierarhizare, care le pot aduce prejudicii furnizorilor prin servicii de intermediere online. 
               
               
                  Totodată, este posibil ca actualul cadru de reglementare să nu fie în măsură să prevină o parte dintre aceste practici ori să ofere măsuri reparatorii eficace. Emergența unei fragmentări normative semnificative în UE complică și mai mult mediul de reglementare. Deși impactul acestei situații se resimte în primul rând în rândul furnizorilor prin servicii de intermediere online, sunt afectate toate părțile implicate în ecosistemele multilaterale formate de platformele online, inclusiv consumatorii, care s-ar putea confrunta cu o restrângere a gamei de bunuri și servicii competitive disponibile. 
               
               
                  Prezenta propunere este completată de o decizie a Comisiei de instituire a unui grup de experți pentru Observatorul privind economia platformelor online, care are în esență responsabilitatea de a monitoriza oportunitățile și provocările pe care le oferă pentru Uniune economia platformelor online, inclusiv problemele legate de punerea în aplicare a prezentului regulament propus de Comisie. 
               
            
            
               •Coerența cu dispozițiile existente în domeniul de politică
            
            
               Nu există niciun act legislativ la nivelul Uniunii care să abordeze chestiunea relațiilor dintre întreprinderi care fac obiectul unei intermedieri online.
            
            
               
                  Legislația UE în domeniul concurenței abordează, printre altele, subiectul comportamentului anticoncurențial al întreprinderilor. Practicile comerciale unilaterale potențial dăunătoare care fac obiectul prezentei inițiative nu încalcă neapărat legislația UE în domeniul concurenței în temeiul articolului 101 sau al articolului 102 din TFUE. Prin urmare, legislația în domeniul concurenței de la nivelul Uniunii sau de la nivel național nu este aptă să abordeze toate aspectele vizate de prezenta inițiativă. 
               
               
                  Legislația în materie de protecție a consumatorilor abordează, la nivelul UE, o serie de practici comerciale potențial dăunătoare, în special prin intermediul Directivei 2005/29/CE privind practicile comerciale neloiale
                     4
                   și al Directivei 93/13/CEE a Consiliului privind clauzele contractuale abuzive
                     5
                  . Aceste directive impun un nivel ridicat de transparență și de „diligență profesională”, însă sfera lor de aplicare este limitată la tranzacțiile B2C. Pe de altă parte, Directiva 2006/114/CE privind publicitatea înșelătoare și comparativă
                     6
                   reglementează anumite relații dintre întreprinderi (B2B) și are drept obiectiv protejarea comercianților împotriva publicității înșelătoare și a consecințelor inechitabile ale acesteia, stabilind totodată condițiile în care este permisă publicitatea comparativă. Dispozițiile prevăzute în acest instrument se limitează însă la practicile publicitare și nu se referă, în general, la practicile comerciale potențial dăunătoare menționate mai sus, care se manifestă în contextul unei relații contractuale existente între platformele online și furnizorii prin servicii de intermediere online.
               
            
            
               •Coerența cu alte politici ale Uniunii
            
            
               
                  Prezenta propunere urmărește să asigure, pentru furnizorii prin servicii de intermediere online, furnizorii prin site-uri web, furnizorii de servicii de intermediere online și motoarele de căutare online, un mediu juridic echitabil, previzibil, durabil și fiabil, care va limita incidența și impactul practicilor comerciale dăunătoare care sunt observate în relația dintre platforme și întreprinderi în contextul anumitor activități online, favorizând astfel încrederea în economia platformelor online și împiedicând fragmentarea juridică și mai accentuată a pieței unice digitale.
               
               
                  Inițiativa contribuie, astfel, la obiectivele Strategiei privind piața unică digitală prin crearea unui mediu juridic clar, transparent și stabil pentru furnizorii de servicii online B2C și pentru furnizorii care utilizează servicii de intermediere online, pentru a evita fragmentarea pieței și a permite tuturor actorilor să beneficieze de noua dinamică a pieței în condiții echitabile și echilibrate și cu un grad adecvat de transparență. 
               
               
                  Propunerea este, de asemenea, în concordanță cu alte politici și norme ale Uniunii. Mai concret, aceasta completează normele în materie de concurență și legislația privind protecția consumatorilor menționate mai sus, fără să aducă însă atingere aplicării acestor norme. 
               
               
                  În plus, în special atunci când este vorba de căile de atac, propunerea ar trebui să fie înțeleasă în contextul normelor Uniunii referitoare la cooperarea judiciară în materie civilă, precum Regulamentul (UE) nr. 1215/2012 privind competența judiciară, recunoașterea și executarea hotărârilor în materie civilă și comercială
                     7
                  , Regulamentul (CE) nr. 593/2008 privind legea aplicabilă obligațiilor contractuale (Roma I)
                     8
                  , Regulamentul (CE) nr. 864/2007 privind legea aplicabilă obligațiilor necontractuale
                     9
                   și Directiva 2008/52/CE privind anumite aspecte ale medierii în materie civilă și comercială
                     10
                  . 
               
            
         
         
            
               
                  Obligația de a furniza o descriere a principalilor parametri de ierarhizare vine în completarea cerințelor impuse comercianților în temeiul legislației UE privind protecția consumatorilor. Se poate remarca în acest context faptul că au existat propuneri de modificare formulate de Comisie în cadrul pachetului „Noi avantaje pentru consumatori”
                     11
                  , conținând cerința de a se identifica cu claritate pentru consumatori orice rezultat al căutării care este promovat în schimbul unor plăți, precum și o cerință de informare cu privire la principalii parametri de ierarhizare pe piețele online. 
               
               
                  În sfârșit, prezenta propunere este compatibilă cu Directiva 2000/31/CE privind anumite aspecte juridice ale serviciilor societății informaționale, în special ale comerțului electronic, pe piața internă
                     12
                  , care instituie un cadru general referitor la furnizarea de servicii ale societății informaționale în cadrul Uniunii.
               
               
                  Regulamentul propus nu va aduce atingere niciunuia dintre aceste acte existente ale Uniunii menționate mai sus.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Dat fiind faptul (i) că inițiativa constituie o parte esențială a Strategiei privind piața unică digitală, (ii) că serviciile online care fac obiectul acesteia au un caracter în mod intrinsec transfrontalier și (iii) că legislația națională specifică adoptată cu privire la aspectele care fac obiectul inițiativei duce la fragmentarea pieței unice, articolul 114 din TFUE constituie temeiul juridic relevant al prezentei inițiative. 
               
               
                  Obiectivul articolului 114 din TFUE este apropierea dispozițiilor statelor membre și garantarea faptului că se aplică norme coerente și nediscriminatorii în întreaga Uniune. Aplicarea unor norme comune pe întreg teritoriul Uniunii abordează problema divergențelor între statele membre și evită apariția acestora, asigură securitatea juridică și permite, astfel, întreprinderilor și consumatorilor să profite de beneficiile aduse de piața internă. Prin urmare, prezenta inițiativă contribuie la instituirea și buna funcționare a pieței interne.
               
            
            
               •Subsidiaritatea (în cazul competențelor neexclusive) 
            
            
               
                  Dat fiind caracterul în mod intrinsec transfrontalier al serviciilor online în discuție, obiectivele nu pot fi atinse în mod eficace de statele membre în mod individual. Cei mai influenți furnizori de servicii de intermediere online își au sediul într-un stat membru, însă oferă acces aproape întregii populații a UE, atât în locurile în care cetățenii își au reședința obișnuită, cât și în locurile de pe teritoriul Uniunii în care călătoresc. Este demn de remarcat faptul că anumite tipuri de servicii online sunt, în același timp, utilizate pentru comunicări comerciale prin menținerea unei prezențe online de către 90 % dintre respondenții la ancheta Comisiei privind relațiile dintre platforme și întreprinderi. 
               
               
                  O acțiune la nivelul Uniunii constituie, prin urmare, singurul mod de a se garanta că furnizorilor de servicii în cauză și utilizatorilor acestor servicii li se aplică norme comune, adecvate și eficace, indiferent care sunt legea aplicabilă și instanțele competente identificate în cadrul termenelor și condițiilor. Referitor la aspectele specifice descrise aici, Consiliul European a subliniat „necesitatea unei mai mari transparențe în practicile și utilizările platformelor”
                     13
                   ca parte a unui cadru de reglementare orientat spre viitor pentru Uniune.
               
            
            
               •Proporționalitatea
            
            
               
                  Prezenta propunere urmărește să le ofere furnizorilor prin servicii de intermediere online și furnizorilor prin site-uri web care efectuează tranzacții pe teritoriul Uniunii un mediu de afaceri îmbunătățit. Totodată, furnizorii de servicii online în cauză au în continuare, în principiu, libertatea să își stabilească politicile generale referitoare la furnizarea serviciilor lor, precum și oportunitatea de a-și modela angajamentele voluntare cu ajutorul unor coduri de conduită sectoriale, într-un cadru juridic bazat pe principii. Prin urmare, propunerea încearcă să ofere un răspuns adecvat la problema identificată, protejând în același timp capacitatea de inovare a furnizorilor de servicii online. În plus, alegerea unui regulament ca instrument juridic va facilita dezvoltarea și expansiunea furnizorilor, în beneficiul tuturor părților implicate pe piața serviciilor intermediate online, întrucât existența unor norme comune aplicabile în întreaga Uniune va permite, inevitabil, reducerea costurilor de conformare și va spori securitatea juridică, în special pentru operațiunile transfrontaliere. 
               
               
                  Opțiunea preferată, astfel cum este reflectată în propunere, are un caracter proporțional și prin faptul că îmbină norme ale Uniunii bazate pe principii și relativ generale cu o marjă largă de acțiune acordată întreprinderilor din sector și cu o monitorizare clar definită. Această abordare este adaptată la evoluția rapidă a mediului tehnologic și economic online. Grupul de experți pentru Observatorul privind economia platformelor online, care va fi instituit în paralel cu prezenta propunere, va urmări atât evoluția generală a economiei platformelor online în sens larg, cât și aspectele specifice abordate de prezenta propunere, care integrează, printre altele, obligațiile juridice în materie de transparență. Abordarea adoptată în prezenta propunere de regulament rămâne, prin urmare, proporțională cu problemele identificate în relațiile online între întreprinderi. 
               
               
                  Având în vedere sarcina administrativă aferentă diferitelor componente ale inițiativei, întreprinderile mici vor beneficia de o derogare punctuală de la obligația de a institui un sistem intern eficace de soluționare a reclamațiilor. Ar trebui remarcat faptul că această obligație nu face decât să stabilească criterii de eficacitate și accesibilitate de un nivel relativ ridicat, ceea ce înseamnă că furnizorii vor avea libertatea de a aplica soluții tehnice eficace din punctul de vedere al costurilor, care să conducă la scăderea sub medie a costurilor. Derogarea punctuală va garanta faptul că, în cazul în care o sarcină administrativă care rezultă ca urmare a inițiativei nu poate fi exclusă în întregime, nu vor face obiectul acesteia decât întreprinderile care generează venituri suficiente pentru a absorbi sarcina respectivă. 
               
            
            
               •Alegerea instrumentului
            
            
               
                  Limitarea intervenției Uniunii la promovarea acțiunilor voluntare ale întreprinderilor din sector și la anumite măsuri însoțitoare este posibilă, dar puțin probabil să fie eficace, întrucât acest lucru ar însemna, în esență, că totul ar depinde de motivațiile proprii ale întreprinderilor din sector și de voința acestora de a schimba statu-quo-ul. Cu toate că atât furnizorii de servicii, cât și furnizorii care utilizează serviciile de intermediere online au interesul de a maximiza interacțiunile și tranzacțiile cu consumatorii în cadrul platformelor, interesele lor pe termen scurt sunt doar imperfect aliniate atunci când e vorba de abordarea problemelor care apar în relațiile lor de afaceri. Experiența anterioară dobândită în contextul Inițiativei privind lanțul de aprovizionare (SCI) din sectorul alimentar sugerează, de asemenea, că inițiativele bazate exclusiv pe bunăvoința părților nu sunt în măsură să creeze mecanisme de funcționale și independente în materie de măsuri reparatorii și norme de echitate care să fie atractive și credibile pentru ambele părți ale pieței. În ciuda unor oarecare progrese (elaborarea de principii în materie de bune practici și înființarea unui grup privind guvernanța), furnizorii din sectorul agricol – presupuși a fi principalii beneficiari ai inițiativei – nu au aderat la aceasta, invocând preocupări legate de confidențialitate și de asigurarea respectării normelor. Între timp, 21 de state membre au adoptat deja acte legislative și inițiative naționale menite să combată practicile comerciale potențial dăunătoare din lanțul de aprovizionare cu produse alimentare.
               
               
                  Din acest motiv, numai un instrument legislativ poate aborda în mod eficace problemele identificate. În plus, un regulament este preferabil deoarece este direct aplicabil în statele membre, stabilește același nivel de obligații pentru părțile care sunt persoane private și permite aplicarea coerentă a normelor cu privire la comerțul intermediat online și la căutarea online, care au un caracter inerent transfrontalier. Un astfel de instrument va aborda, de asemenea, problema fragmentării pieței unice digitale și va preveni apariția acesteia.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Evaluările ex post/verificarea adecvării legislației existente
            
            
               
                  În raportul cu privire la verificarea adecvării legislației în materie de protecție a consumatorilor și de marketing
                     14
                  , se concluziona că este necesar să se aibă în vedere modificarea Directivei privind publicitatea înșelătoare și comparativă în ceea ce privește relațiile B2B, ceea ce confirmă în mare măsură constatările formulate în comunicarea Comisiei din 2012 în care se anunța intenția revizuirii directivei în cauză
                     15
                  . Evaluarea inițială a impactului unei revizuiri țintite a legislației UE în materie de protecție a consumatorilor a subliniat însă că, la elaborarea prezentei inițiative privind relațiile dintre platforme și întreprinderi, se va ține cont mai degrabă de concluziile verificării adecvării în mod specific în contextul pieței unice digitale. Prin urmare, prezenta inițiativă se bazează pe constatările formulate în cursul celei mai recente verificări a adecvării legislației în materie de protecție a consumatorilor și de marketing.
               
            
         
         
            
               •Consultările cu părțile interesate
            
            
               
                  Comisia a consultat numeroase părți interesate cu privire la chestiunile legate de relațiile B2B care își fac apariția în ecosistemul platformelor online. În primul rând, înainte de Comunicarea Comisiei privind platformele online din luna mai 2016
                     16
                  , a avut loc o consultare amplă care a permis o definire mai clară a problemei și a condus la lansarea unui exercițiu aprofundat de culegere de date. În al doilea rând, s-au desfășurat o serie de ateliere și a avut o consultare amplă, prin intermediul mai multor sondaje, ale căror concluzii au stat la baza definirii problemei și au permis identificarea opțiunilor preliminare de politică. În sfârșit, grupurile de reflecție aprofundată, atelierele, un chestionar și o prezentare deschisă destinată statelor membre au contribuit la elaborarea și testarea opțiunilor de politică. În plus față de instrumentele de consultare utilizate, serviciile Comisiei s-au întâlnit cu diferite părți interesate sau au intervievat părțile interesate în cadrul unor reuniuni bilaterale.
               
               
                  Furnizorii prin servicii de intermediere online, în special microîntreprinderile și întreprinderile mici și mijlocii, sunt în general în favoarea adoptării de măsuri legislative care să asigure măsuri reparatorii eficace și o mai mare transparență a practicilor în materie de ierarhizare, a clauzelor națiunii celei mai favorizate (MFN) (paritatea prețului) și transparență în ceea ce privește procesele de delistare. 
               
               
                  Majoritatea furnizorilor de servicii online în cauză care au fost consultați sunt de acord că oferirea unei explicații furnizorului care utilizează servicii de intermediere online în momentul delistării sau al retragerii unei oferte constituie o obligație juridică rezonabilă, cu condiția să fie respectate obligațiile lor juridice de a retrage conținuturile ilegale și de a coopera în cadrul anchetelor. Furnizorii consultați au argumentat că soluționarea externă a litigiilor nu aduce nicio valoare adăugată, întrucât au încredere în propriile lor sisteme interne de soluționare a litigiilor. Aceștia nu consideră, în general, că aplicarea unor perioade de preaviz pentru modificarea termenelor și condițiilor ar reprezenta o problemă, însă se opun unor perioade de preaviz rigide. În ceea ce privește transparența în materie de ierarhizare și de utilizare a datelor, furnizorii tind să fie de acord cu impunerea unor obligații de divulgare de un nivel relativ ridicat, dar avertizează cu privire la pericolul ca excesul de transparență să conducă la fenomenul de „inducere în eroare” (gaming) sau la manipularea algoritmilor. Furnizorii de servicii de intermediere online sprijină, în general, ideea monitorizării economiei platformelor online, cu condiția ca o astfel de monitorizare să se facă cu respectarea deplină a secretelor comerciale.
               
               
                  Mulți experți naționali din administrațiile statelor membre sunt de părere că abordarea problemelor legate de termene și condiții este esențială pentru toate aspectele legate de relațiile online dintre întreprinderi. De asemenea, ei consideră că proporționalitatea obligației de transparență ar depinde de formularea exactă și de dimensiunea furnizorului. Cu privire la aspecte precum perioadele de preaviz, părerile exprimate diferă în funcție de experiența avută la nivel național, de la respondenți care nu văd necesitatea unei reglementări în acest sens la respondenți care susțin stabilirea unor termene fixe obligatorii pentru perioadele de preaviz. Unii experți naționali sunt, de asemenea, de părere că termenele și condițiile ar trebui simplificate pentru a le face mai transparente și mai ușor de consultat de către întreprinderi. Experții naționali consultați sunt în favoarea introducerii unei obligații juridice în materie de transparență de a furniza o justificare a delistării. Ei împărtășesc opinia generală conform căreia cerințele legate de delistare ar trebui să fie armonizate cu procedurile privind conținutul ilegal și cu cele în materie de notificare și de acțiune. O obligație de transparență cu privire la criteriile de ierarhizare este în general considerată proporțională și legitimă. Experții cu mai multă experiență în ceea ce privește aspectele legate de ierarhizare sunt în favoarea unor măsuri care ar soluționa problemele întâmpinate în timp util, deși unii susțin că această chestiune ar trebui reglementată mai degrabă în contextul dreptului comercial și al dreptului concurenței. O preferință generală pentru (i) a opta pentru o obligație de transparență care acoperă practicile de ierarhizare în general și (ii) a depune eforturi în vederea identificării celor mai bune practici în materie de ierarhizare a întrunit un consens larg. Experții au atras atenția asupra faptului că este nevoie de o reflecție mai aprofundată în ceea ce privește datele, nediscriminarea și clauza națiunii celei mai favorizate. Cu toate acestea, există un acord general între experți cu privire la importanța măsurilor reparatorii. Există unele preocupări legate de faptul că sistemele interne de soluționare a reclamațiilor ar putea fi împovărătoare pentru întreprinderile mici și mijlocii (IMM-uri). Unii experți naționali sunt în favoarea promovării celor mai bune practici existente (eventual ca parte a unei măsuri de autoreglementare). Experții care reprezintă autoritățile naționale recunosc în general utilitatea exercițiului de monitorizare, însă se opun, de o manieră generală, creării unui nou organism sau a unei agenții europene în acest scop.
               
               
                  Caracterul țintit și conormativ al prezentei inițiative, care se bazează pe măsuri în materie de transparență și pe măsuri reparatorii, combinate cu o monitorizare sporită, realizată prin intermediul grupului de experți instituit în paralel, reflectă punctele de vedere comune exprimate de diferitele grupuri de părți interesate consultate. 
               
            
            
               •Obținerea și utilizarea expertizei
            
            
               
                  În perioada 2015-2017 au fost efectuate de către Comisie sau de către contractanți externi mai multe sondaje, a avut loc o consultare publică și au fost derulate mai multe studii. Studiile de cercetare economică realizate de experți interni și sprijinul în conceperea politicilor oferit de Centrul Comun de Cercetare au contribuit la elaborarea evaluării impactului care stă la baza prezentei inițiative. În plus, statele membre au fost consultate prin intermediul unei consultări online, ale cărei rezultate au fost discutate în cadrul unei reuniuni a grupului de experți în materie de comerț electronic consacrate prezentei inițiative. În sfârșit, Comisia a organizat numeroase seminarii cu experți din mediul academic, ale căror puncte de vedere au contribuit la încadrarea problemei și la definirea strategiei de culegere de dovezi.
               
            
            
               •Evaluarea impactului
            
            
               
                  Prezenta propunere se bazează pe o evaluare a impactului. Comitetul de analiză a reglementării a emis mai întâi un aviz negativ însoțit de comentarii cuprinzătoare cu privire la această evaluare a impactului la 1 decembrie 2017. După o revizuire semnificativă a evaluării impactului, comitetul a emis ulterior un aviz pozitiv cu rezerve în data de 22 martie 2018. Avizul comitetului, recomandările și o explicație a modului în care s-a ținut cont de acestea sunt incluse în anexa 1 la documentul de lucru al serviciilor Comisiei care însoțește prezenta propunere. Anexa 4 oferă o imagine generală asupra părților care ar fi afectate de prezenta propunere și asupra modului în care ar fi afectate.
               
               
                  Comisia a analizat diferite opțiuni de politică prin care s-ar putea atinge obiectivul general al prezentei inițiative, care este acela de a crea un mediu de afaceri pentru tranzacțiile online care să fie echitabil, previzibil, durabil și fiabil, menținând și încurajând și mai mult, în același timp, construirea în întreaga UE, în jurul platformelor online, a unui ecosistem bazat pe inovare. Într-un astfel de mediu de afaceri, comercianții ar trebui să dispună de garanțiile necesare pentru a evita prejudiciile pe care le-ar putea suferi ca urmare a practicilor comerciale neloiale, precum și de posibilitatea de a dispune de măsuri reparatorii eficace în caz e nevoie. Ar trebui, de asemenea, să se abordeze și să se prevină problema fragmentării normative în UE. În cadrul concepției preferate, bazată pe coreglementare, necesară pentru a asigura securitatea juridică și previzibilitatea pentru furnizorii prin servicii de intermediere online, protejând totodată potențialul de inovare al furnizorilor de servicii online, au fost în cele din urmă reținute patru opțiuni de politică. Toate aceste opțiuni de politică au prevăzut obligații juridice în materie de transparență și de măsuri reparatorii de un nivel relativ ridicat și bazate pe principii care ar urma să fie impuse furnizorilor de servicii de intermediere online, însă au existat diferențe în ceea ce privește gama de practici comerciale potențial dăunătoare avute în vedere. În plus, două dintre cele patru opțiuni reținute au extins aplicarea obligației juridice în materie de transparență cu privire la ierarhizare pentru a-i include pe furnizorii de motoare de căutare generală online, cu scopul de a maximiza eficiența și a asigura egalitatea de tratament. În sfârșit, una dintre aceste două opțiuni a inclus o singură obligație, cu un impact mai larg, aceea ca furnizorii de servicii de intermediere online să ofere furnizorilor care utilizează respectivele servicii posibilitatea de a solicita, în conformitate cu Regulamentul general privind protecția datelor
                     17
                  , consimțământul consumatorilor cu privire la obținerea și prelucrarea adreselor lor de email după încheierea unei tranzacții prin utilizarea serviciilor lor. 
               
               
                  Opțiunea de politică care prevedea obligații juridice în materie de transparență cu privire la un număr mai restrâns de practici comerciale potențial dăunătoare a fost considerată a avea de o eficacitate limitată. Deși ar spori securitatea juridică prin măsuri juridice în materie de transparență și de măsuri reparatorii, riscul de a aduce prejudicii directe întreprinderilor și riscul de fragmentare ar rămâne considerabile întrucât s-a considerat că unele practici comerciale cu un impact important (ierarhizarea, datele, discriminarea, clauzele națiunii celei mai favorizate) nu pot fi combătute într-o măsură suficientă prin autoreglementare.
               
               
                  Toate celelalte trei opțiuni de politică care prevedeau obligații juridice în materie de transparență cu privire la întreaga gamă de practici comerciale potențial dăunătoare identificate în contextul prezentei inițiative au fost considerate eficace. Extinderea sferei de aplicare a obligației juridice specifice în materie de transparență cu privire la ierarhizare pentru a-i include pe furnizorii de motoare de căutare generală online a fost evaluată, în acest sens, ca atingând gradul relativ de eficacitate cel mai ridicat. Opțiunea de a include o singură obligație, cu un impact mai larg, cu privire la partajarea datelor, a fost considerată în același timp disproporționată, dat fiind, pe de o parte, obiectivul specific de a menține potențialul de inovare al economiei platformelor online, și, pe de altă parte, măsurile fără caracter legislativ care sunt prezentate în paralel, menite să promoveze politici echitabile privind partajarea datelor între întreprinderi. În plus, opțiunea de politică reținută presupune ca obligațiile juridice în materie de transparență să fie însoțite de o monitorizare externă sporită a practicilor comerciale de pe platformele online, ceea ce este important pentru a crea un mediu echitabil și previzibil pentru furnizorii prin servicii de intermediere online.
               
               
                  Prevederea unor obligații executorii din punct de vedere juridic în materie de transparență și de măsuri reparatorii cu privire la întreaga gamă de practici comerciale potențial dăunătoare identificate în cadrul prezentei inițiative, incluzând transparența cu privire la ierarhizarea rezultatelor la căutările generale online (cărora li s-ar aplica, pentru a garanta proporționalitatea, numai dispoziția privind acțiunea colectivă, nu și celelalte dispoziții în materie de măsuri reparatorii prevăzute de prezenta propunere de regulament), este, prin urmare, opțiunea de politică optimă. În plus față de protejarea potențialului pe care îl prezintă pentru piața unică economia platformelor online, se estimează că propunerea ar putea să inverseze efectul de descurajare a economiei platformelor online pe care îl are lipsa de încredere din partea furnizorilor prin servicii de intermediere online, efect care a fost estimat între cel puțin 0,81 miliarde EUR și 4,05 miliarde EUR. Propunerea va avea, totodată, un impact social pozitiv, deoarece regulamentul propus va duce la o creștere a cifrei de afaceri pentru numărul tot mai mare de întreprinderi din UE care recurg la serviciile de intermediere online, fapt care, la rândul său, se speră că va crea noi oportunități de angajare. 
               
               
                  Deși piețele electronice, care constituie una dintre categoriile de furnizori care fac, în principiu, obiectul inițiativei, pot presupune livrarea fizică către consumatori a bunurilor furnizate de furnizorii prin servicii de intermediere online, utilizarea sporită a acestui tip de serviciu ca urmare a prezentei propuneri nu ar trebui să aibă un impact negativ semnificativ asupra mediului. Se preconizează că propunerea va antrena costuri de conformare limitate, care vor afecta în principal furnizorii de servicii de intermediere online și motoarele de căutare online. Obligația juridică propusă de stabilire a unui sistem intern de soluționare a reclamațiilor plasează povara potențială cea mai importantă asupra furnizorilor de servicii de intermediere online, furnizorii mai mici fiind probabil cei mai în primejdie să trebuiască să suporte unele costuri de conformare. Prin urmare, aceste întreprinderi mici, astfel cum sunt definite în Recomandarea către IMM-uri a Comisiei din 2003
                     18
                  , nu fac obiectul acestei dispoziții. Așadar, propunerea este considerată a fi proporțională. 
               
            
            
               •Adecvarea reglementărilor și simplificarea
            
            
               
                  Astfel cum se menționează mai sus, întreprinderile mici vor beneficia de o derogare punctuală de la obligația de a institui un sistem intern de soluționare a reclamațiilor. Propunerea urmărește în mod specific facilitarea creșterii durabile a serviciilor de intermediere online și este concepută astfel încât să fie pe deplin neutră din punct de vedere tehnologic. 
               
            
            
               •Drepturi fundamentale
            
            
               
                  Uniunea este hotărâtă să respecte standarde ridicate în materie de drepturi fundamentale. Obiectivul specific al asigurării unor măsuri reparatorii eficace și rapide pentru furnizorii prin servicii de intermediere online contribuie la susținerea dreptului acestora la o cale de atac eficientă și la un proces echitabil (articolul 47 din Carta drepturilor fundamentale a Uniunii Europene), în măsura în care acest lucru ar implica un acces îmbunătățit la justiție. 
               
               
                  În plus, mediul de afaceri echitabil, previzibil, durabil și fiabil pe care prezenta propunere intenționează să îl creeze va contribui la asigurarea unui echilibru adecvat între libertatea de a desfășura o activitate economică a furnizorilor de servicii, pe de o parte, și a furnizorilor care utilizează serviciile de intermediere online, pe de altă parte (articolul 16 din Carta drepturilor fundamentale a Uniunii Europene). În special, măsurile de asigurare a transparenței prevăzute în propunerea de regulament sunt o condiție prealabilă pentru a analiza dacă dreptul fundamental de a desfășura o activitate economică nu suferă constrângeri nejustificate atunci când este vorba de partea mai vulnerabilă în relațiile dintre întreprinderi.
               
            
         
         
            
               4.IMPLICAȚIILE BUGETARE
            
            
               
                  Propunerea nu va avea implicații asupra bugetului UE.
               
            
            
               5.ALTE ELEMENTE
            
            
               •Planurile de punere în aplicare și măsurile de monitorizare, evaluare și raportare
            
            
               
                  Monitorizarea evoluției impactului constituie un aspect esențial al acțiunii propuse în acest domeniu, economia platformelor online rămânând un sector dinamic al economiei, cu o evoluție rapidă. Monitorizarea este divizată, așadar, în două segmente strategice:
               
               
                  primul este încredințat unui grup de experți special constituit în acest sens care, împreună cu o echipă de funcționari ai Comisiei, constituie Observatorul UE privind economia platformelor online. Astfel cum se precizează în Decizia C(2018) 2393, grupul de experți va oferi consiliere și analize ale experților cu privire la evoluția economiei platformelor online, în special cu privire la luarea deciziilor cu ajutorul algoritmilor, accesul la date, plățile oferite pentru materialul publicat online, transparența și asumarea răspunderii în relațiile B2B în cazul publicității online, tratamentul diferențiat și împiedicarea furnizorilor prin servicii de intermediere online să ofere condiții diferite la utilizarea altor canale de distribuție. Grupul va colabora și cu alte grupuri de experți și centre de excelență relevante instituite de UE și de statele membre, după caz. 
               
               
                  al doilea constă în monitorizarea specifică a evoluției impacturilor legate de componentele normative și de autoreglementare ale propunerii de regulament.
               
            
            
               Comisia va monitoriza indicatorii de piață pentru economia platformelor online, în special prin Observatorul UE privind economia platformelor online și pe baza concluziilor formulate de grupul de experți. Această analiză include date precum: numărul și tipurile de întreprinderi care efectuează tranzacții prin intermediul serviciilor de intermediere online, numărul și tipul reclamațiilor tratate prin intermediul mecanismelor de soluționare interne și externe, numărul de cazuri soluționate cu succes, timpul necesar pentru soluționarea acestora, locul de stabilire, dimensiunea furnizorilor care efectuează tranzacții în UE, inclusiv cifra de afaceri realizată pe piața UE ca intermediari online. În termen de doi ani din momentul în care Observatorul UE va deveni activ, serviciile Comisiei vor pregăti un raport bazat pe activitățile acestuia care va face un bilanț al progreselor realizate în vederea atingerii obiectivelor de politică și al oricărei probleme rămase nesoluționate.
            
            
               Eficacitatea și eficiența propunerii vor fi monitorizate prin utilizarea unor indicatori bine definiți, care vor contribui la orientarea ulterioară a politicilor în funcție de evoluția practicilor comerciale potențial dăunătoare. Prin urmare, impactul acțiunii va fi evaluat în contextul unui exercițiu de evaluare de care se va ține seama, după caz, la revizuirea regulamentului propus, care ar urma să aibă loc în termen de trei ani de la intrarea sa în vigoare și, ulterior, o dată la trei ani, astfel cum se specifică în clauza de reexaminare.
            
            
               •Explicarea detaliată a dispozițiilor specifice ale propunerii
            
            
               
                  Articolul 1 precizează obiectul și domeniul de aplicare al propunerii de regulament. Acesta explică că propunerea stabilește, pentru furnizorii de servicii de intermediere online și, în anumite privințe, pentru motoarele de căutare online, obligația de a oferi furnizorilor prin servicii de intermediere online și furnizorilor prin site-uri web un nivel adecvat de transparență și anumite măsuri reparatorii. Se explică, de asemenea, aria de acoperire geografică a regulamentului propus, care reflectă caracterul în mod inerent transfrontalier al serviciilor online avute în vedere, în cazul cărora activitățile și tranzacțiile care au loc pe teritoriul Uniunii pot fi intermediate de furnizori care nu sunt stabiliți în Uniune.
               
               
                  Articolul 2 conține definițiile juridice aplicabile.
               
               
                  Articolul 3 stabilește cerințe în materie de claritate, accesibilitate și privind modificarea termenelor și condițiilor standard predefinite utilizate de furnizorii de servicii de intermediere online.
               
               
                  Articolul 4 stabilește cerințe pentru oferirea de către furnizorul de servicii de intermediere online a unei justificări în cazul în care suspendă sau sistează utilizarea serviciilor sale de către un furnizor care utilizează respectivele servicii. 
               
               
                  Articolul 5 stabilește cerințe referitoare la includerea, în termenele și condițiile utilizate de furnizorii de servicii de intermediere online, a unei descrieri a principalilor parametri pe baza cărora sunt ierarhizați furnizorii care utilizează servicii de intermediere online în rezultatele căutării, inclusiv a unei descrieri în cazul în care poziția în ierarhie este influențată de efectuarea unei plăți directe ori indirecte de către furnizorul care utilizeazp serviciile de intermediere online în favoarea furnizorilor de servicii de intermediere online. Articolul stabilește o cerință similară pentru furnizorii de motoare de căutare online de a prezenta principalii parametri pe baza cărora stabilesc ierarhia prin intermediul unei descrieri ușor accesibile, care este pusă la dispoziția publicului. Se impune, de asemenea, cerința ca descrierea principalilor parametri pe baza cărora se stabilește ierarhia să ofere respectivilor furnizori prin servicii de intermediere online sau furnizori prin site-uri web o înțelegere adecvată a implicațiilor posibile ale caracteristicilor bunurilor și serviciilor oferite, a relevanței caracteristicilor respective pentru consumatori, precum și a caracteristicilor de concepere a site-urilor utilizate în contextul motoarelor de căutare online.
               
               
                  Articolul 6 stabilește cerințe pentru includerea, în termenele și condițiile utilizate de furnizorii de servicii de intermediere online, a unei descrieri a oricărui tratament diferențiat acordat bunurilor și serviciilor oferite de însuși furnizorul de servicii de intermediere online sau de furnizorii care utilizează servicii de intermediere online controlați de acesta. 
               
               
                  Articolul 7 stabilește cerința de a include, în termenele și condițiile utilizate de furnizorii de servicii de intermediere online, a unei descrieri a accesului la datele cu caracter personal sau la alte tipuri de date pe care furnizorii prin servicii de intermediere online sau consumatorii le furnizează serviciilor de intermediere online sau care sunt obținute prin aceste servicii. 
               
               
                  Articolul 8 stabilește cerința de a furniza și a publica, în termenele și condițiile utilizate de furnizorii de servicii de intermediere online, o descriere a motivelor pentru limitarea capacității furnizorilor prin servicii de intermediere online de a oferi condiții diferite consumatorilor pentru obținerea de bunuri sau servicii prin alte mijloace decât serviciile de intermediere online. 
               
               
                  Articolul 9 stabilește cerința ca furnizorul de servicii de intermediere online să instituie un sistem intern de soluționare a reclamațiilor primite de la furnizorii care utilizează servicii de intermediere online, precum și cerințe referitoare la tratarea unor astfel de reclamații, inclusiv obligația de a le analiza în mod rapid și eficace și de a comunica rezultatele furnizorului prin servicii de intermediere online într-un mod clar și lipsit de ambiguități. Acesta stabilește și cerința de a include în termene și condiții anumite informații referitoare la sistemul intern de soluționare a reclamațiilor. În plus, stabilește obligația furnizorilor de servicii de intermediere online de a publica rapoarte privind numărul de reclamații primite, obiectul acestora, perioada de timp necesară pentru tratarea lor și decizia luată în final. 
               
               
                  Articolul 10 stabilește cerința ca furnizorii de servicii de intermediere online să precizeze, în termene și condiții, numele unuia sau al mai multor mediatori cu care aceștia sunt dispuși să colaboreze în vederea ajungerii la o soluționare extrajudiciară cu privire la un diferend, de exemplu în cazul în care o problemă nu a fost rezolvată de sistemul intern de soluționare a reclamațiilor (prevăzut la articolul 9). În plus, acesta stabilește anumite cerințe pentru mediatori, inclusiv în materie de imparțialitate, accesibilitate, competență și resurse, precum și obligația ca furnizorii de servicii de intermediere online să ia parte la procedura de mediere cu bună credință. Dispozițiile acestui articol nu aduc atingere dreptului oricăreia dintre părți de a introduce acțiuni în justiție. 
               
            
         
         
            
               
                  Articolul 11 stabilește obligația Comisiei de a încuraja furnizorii de servicii de intermediere online să înființeze, separat sau în comun, una sau mai multe organizații de mediere independente care să faciliteze soluționarea, pe cale extrajudiciară, a litigiilor care apar în contextul serviciilor online de intermediere, în special având în vedere caracterul lor transfrontalier. 
               
               
                  Articolul 12 stipulează dreptul organizațiilor reprezentative, al asociațiilor sau al organismelor publice de a introduce acțiuni în justiție în vederea opririi sau a interzicerii nerespectării de către furnizorii de servicii de intermediere online a cerințelor prevăzute în regulament. În plus, se impune obligația ca organizațiile și asociațiile reprezentative să îndeplinească anumite cerințe, cum ar fi aceea de a avea un caracter non-profit, de a fi înființate ca entități juridice în conformitate cu legislația statului membru relevant și de a urmări obiective care sunt în interesul colectiv al furnizorilor prin servicii de intermediere online pe care îi reprezintă. 
               
               
                  Articolul 13 stabilește obligația Comisiei de a-i încuraja pe furnizorii de servicii de intermediere online și de motoare de căutare online, precum și organizațiile și asociațiile care îi reprezintă, să elaboreze coduri de conduită. 
               
               
                  Articolul 14 stabilește obligația Comisiei de a evalua periodic regulamentul, pentru prima dată la trei ani de la data intrării în vigoare a acestuia. 
               
               
                  Articolul 15 stabilește data de la care începe să se aplice regulamentul, și anume după șase luni de la data publicării acestuia.
               
            
            
               2018/0112 (COD)
            
            
               Propunere de
            
            
               REGULAMENT AL PARLAMENTULUI EUROPEAN ŞI AL CONSILIULUI
            
            
               privind promovarea echității și a transparenței pentru furnizorii prin servicii de intermediere online
            
            
               (Text cu relevanță pentru SEE)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 114,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  19
               , 
            
            
               având în vedere avizul Comitetului Regiunilor
                  20
               , 
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Serviciile de intermediere online sunt vectori esențiali de dezvoltare a spiritului întreprinzător, a schimburilor comerciale și a inovării, care pot, de asemenea, să sporească bunăstarea consumatorilor și care sunt folosiți tot mai mult atât de către sectorul public, cât și de cel privat. Aceste servicii oferă acces la piețe și oportunități comerciale noi, care le permit întreprinderilor să profite de beneficiile aduse de piața internă. Ele le oferă, de asemenea, consumatorilor din Uniune posibilitatea de a exploata aceste beneficii, în special prin sporirea gamei de bunuri și servicii disponibile online. 
            
            
               (2)Serviciile de intermediere online pot fi esențiale pentru succesul comercial al întreprinderilor care le utilizează pentru a ajunge la consumatori. Faptul că tot mai multe tranzacții sunt intermediate prin serviciile de intermediere online, fenomen favorizat de un robust efect de rețea indirect bazat pe date, conduce la o dependență sporită a acestor furnizori prin servicii de intermediere online, inclusiv microîntreprinderi și întreprinderi mici și mijlocii, de aceste servicii pentru a ajunge la consumatori. Ca urmare a acestei dependențe crescânde, furnizorii de astfel de servicii negociază adesea de pe o poziție de superioritate, care le permite să se comporte în practică în mod unilateral într-o manieră care poate fi inechitabilă și care poate aduce prejudicii intereselor legitime ale furnizorilor care utilizează serviciile lor de intermediere online și, indirect, și consumatorilor din Uniune.
            
         
         
            
               (3)De asemenea, motoarele de căutare online pot fi surse importante de trafic de internet pentru întreprinderile care oferă bunuri și servicii consumatorilor prin intermediul site-urilor web și pot afecta, astfel, în mod semnificativ succesul comercial al respectivilor furnizori care utilizează site-urile web pentru a-și oferi bunurile sau serviciile online în cadrul pieței interne. În această privință, ierarhizarea de către furnizorii de motoare de căutare online a site-urilor internet, inclusiv a acelor site-uri prin intermediul cărora furnizorii își oferă bunurile și serviciile consumatorilor, are un impact important asupra alegerilor consumatorilor și asupra succesului comercial al furnizorilor care utilizează site-urile web. Chiar și în absența unei relații contractuale cu furnizorii prin site-uri web, furnizorii de servicii de căutare online pot, așadar, să se comporte în practică în mod unilateral într-o manieră care poate fi inechitabilă și care poate aduce prejudicii intereselor legitime ale furnizorilor prin site-uri web și, indirect, și consumatorilor din Uniune. 
            
            
               (4)Dependența furnizorilor prin servicii de intermediere online de respectivele servicii de intermediere duce, de asemenea, la o situație în care aceștia au adesea la dispoziție posibilități limitate de a recurge la măsuri reparatorii în cazul în care acțiunile unilaterale ale furnizorilor serviciilor respective duc la apariția unui diferend. În multe cazuri, acești furnizori nu oferă sisteme interne de soluționare a reclamațiilor care să fie accesibile și eficace. Mecanismele alternative existente de soluționare extrajudiciară a litigiilor pot fi, de asemenea, ineficace din diverse motive, inclusiv din cauza lipsei unor mediatori specializați și a temerii de represalii a furnizorilor prin servicii de intermediere online.
            
            
               (5)Serviciile de intermediere online și motoarele de căutare online, precum și tranzacțiile comerciale facilitate de aceste servicii au un potențial transfrontalier intrinsec și prezintă o importanță deosebită pentru buna funcționare a pieței interne a UE în cadrul economiei actuale. Practicile comerciale potențial inechitabile și dăunătoare ale anumitor furnizori de astfel de servicii față de furnizorii prin servicii de intermediere online și de furnizorii prin site-uri web împiedică realizarea deplină a acestui potențial și afectează în mod negativ buna funcționare a pieței interne. În plus, realizarea deplină a acestui potențial este împiedicată, iar buna funcționare a pieței interne este afectată în mod negativ de faptul că, în anumite state membre, există dispoziții legislative divergente care reglementează, cu un grad de eficacitate variabil, aceste servicii, în timp ce în alte state membre se are în vedere adoptarea unor astfel de legi. 
            
            
               (6)Prin urmare, ar trebui să se stabilească la nivelul Uniunii un set uniform și specific de norme obligatorii, menite să asigure un mediu de afaceri echitabil, previzibil, durabil și fiabil în cadrul pieței interne, prin garantarea, în special, a faptului că furnizorii prin servicii de intermediere online beneficiază de un grad de transparență adecvat, precum și de măsuri reparatorii eficace în întreaga Uniune. Aceste norme ar trebui să prevadă, de asemenea, un grad de transparență adecvat în ceea ce privește ierarhizarea furnizorilor prin site-uri web în rezultatele de căutare generate de motoarele de căutare online. În același timp, normele respective ar trebui să fie de așa natură încât să protejeze potențialul considerabil de inovare oferit de economia platformelor online în sens larg. 
            
            
               (7)Întrucât serviciile de intermediere online și motoarele de căutare online au, în general, o dimensiune globală, prezentul regulament ar trebui să se aplice furnizorilor respectivelor servicii indiferent dacă sunt stabiliți într-un stat membru sau în afara Uniunii, cu condiția îndeplinirii cumulative a două condiții. În primul rând, furnizorii prin servicii de intermediere online sau furnizorii prin site-uri web ar trebui să fie stabiliți în Uniune. În al doilea rând, furnizorii prin servicii de intermediere online sau furnizorii prin site-uri web ar trebui ca, prin furnizarea acestor servicii, să își ofere bunurile sau serviciile consumatorilor situați în Uniunea Europeană cel puțin pentru o parte a tranzacției. Acești consumatori ar trebui să se afle în Uniune, dar nu e nevoie să își aibă reședința în Uniune și nici să aibă cetățenia vreunui stat membru. În consecință, prezentul regulament nu ar trebui să se aplice în cazul în care furnizorii prin servicii de intermediere online sau furnizorii prin site-uri web nu sunt stabiliți în Uniune sau în cazul în care sunt stabiliți în Uniune, dar utilizează servicii de intermediere online sau motoare de căutare online pentru a-și oferi bunurile sau serviciile exclusiv consumatorilor situați în afara Uniunii sau unor persoane care nu sunt consumatori. 
            
            
               (8)O mare varietate de relații comerciale între întreprinderi și consumatori sunt intermediate online de către furnizori care oferă servicii multilaterale, bazate, în esență, pe același model de afaceri care presupune construirea unui ecosistem. Pentru a reflecta serviciile relevante, serviciile de intermediere online ar trebui să fie definite într-un mod precis și neutru din punct de vedere tehnologic. Mai concret, aceste servicii ar trebui să constea în servicii ale societății informaționale, care se caracterizează prin faptul că vizează să faciliteze inițierea de tranzacții directe între furnizorii prin servicii de intermediere online și consumatori, indiferent dacă tranzacțiile sunt încheiate, în cele din urmă, online, pe portalul online al furnizorului de servicii de intermediere online în cauză sau al furnizorului prin servicii de intermediere online, sau offline. În plus, serviciile ar trebui furnizate pe baza relațiilor contractuale existente atât între furnizori și furnizorii prin servicii de intermediere online, cât și între furnizori și consumatori. Ar trebui să se considere că există o astfel de relație contractuală atunci când ambele părți în cauză își exprimă intenția de a fi legate între ele în mod neechivoc și verificabil, fără să fie neapărat necesar un acord scris explicit în acest sens.
            
            
               (9)Printre serviciile de intermediere online care intră sub incidența prezentului regulament ar trebui, prin urmare, să se regăsească piețele de comerț electronic online, inclusiv cele de colaborare pe care își desfășoară activitatea furnizorii prin servicii de intermediere online, serviciile de aplicații informatice online și platformele sociale online. Cu toate acestea, prezentul regulament nu ar trebui să se aplice instrumentelor de publicitate online sau schimburilor publicitare online care nu sunt furnizate cu scopul de a facilita inițierea tranzacțiilor directe și care nu presupun o relație contractuală cu consumatorii. De asemenea, prezentul regulament nu ar trebui să se aplice serviciilor de plată online, întrucât nici acestea nu îndeplinesc cerințele aplicabile, ci sunt mai degrabă în mod inerent auxiliare tranzacției de furnizare de bunuri și servicii pentru consumatorii în cauză. 
            
            
               (10)În conformitate cu jurisprudența relevantă a Curții de Justiție a Uniunii și având în vedere faptul că dependența furnizorilor prin servicii de intermediere online a fost remarcată mai ales în ceea ce privește serviciile de intermediere online care servesc drept portal de acces către consumatori care sunt persoane fizice, noțiunea de consumator utilizată pentru a delimita domeniul de aplicare al prezentului regulament trebuie să fie înțeleasă ca referindu-se exclusiv la persoanele fizice, atunci când acestea acționează în scopuri care nu sunt legate de activitatea lor comercială, economică, meșteșugărească sau liberală.
            
            
               (11)Din rațiuni de consecvență, definiția motorului de căutare online utilizată în prezentul regulament ar trebui aliniată la definiția utilizată în Directiva (UE) 2016/1148 a Parlamentului European și a Consiliului
                  21
               . 
            
            
               (12)Pentru a-i proteja în mod eficace pe furnizorii prin servicii de intermediere online atunci când este necesar, prezentul regulament ar trebui să se aplice în cazul în care termenele și condițiile unei relații contractuale, indiferent de denumirea sau forma sub care se prezintă acestea, nu sunt negociate în mod individual de părțile la acestea. Pentru a se determina dacă termenele și condițiile au fost sau nu negociate în mod individual ar trebui să se realizeze o evaluare globală, pentru care faptul că este posibil ca anumite dispoziții ale acestora să fi fost negociate individual nu este, în sine, un element hotărâtor.
            
            
               (13)Pentru a garanta faptul că termenele și condițiile generale ale unei relații contractuale le permit furnizorilor prin servicii de intermediere online să stabilească condițiile comerciale pentru utilizarea, sistarea și suspendarea serviciilor de intermediere online, și pentru a asigura previzibilitate în ceea ce privește relația lor comercială, respectivele termene și condiții ar trebui redactate într-un limbaj clar și lipsit de ambiguități, care este ușor de înțeles de către un furnizori prin servicii de intermediere online obișnuit. Ar trebui să se considere că termenele și condițiile nu au fost redactate într-un limbaj clar și lipsit de ambiguități atunci când acestea sunt vagi, nespecifice sau nu furnizează detalii cu privire la aspectele comerciale importante și, prin urmare, nu reușesc să ofere furnizorilor prin servicii de intermediere online un grad rezonabil de previzibilitate cu privire la cele mai importante aspecte ale relației contractuale. 
            
            
               (14)Asigurarea transparenței în formularea termenelor și condițiilor generale poate fi esențială pentru promovarea unor relații de afaceri durabile și pentru prevenirea comportamentelor inechitabile în detrimentul furnizorilor prin servicii de intermediere online. Furnizorii de servicii de intermediere online ar trebui, prin urmare, să se asigure că termenele și condițiile sunt ușor accesibile pe parcursul tuturor etapelor relației contractuale, inclusiv pentru furnizorii prin servicii de intermediere online potențiali în etapa precontractuală, și că orice modificare a acestora se notifică furnizorilor prin servicii de intermediere online respectându-se o perioadă de preaviz rezonabilă și proporțională, în funcție de circumstanțele specifice, cu o durată de cel puțin 15 zile. Respectiva perioadă de preaviz nu ar trebui să se aplice în cazul și în măsura în care furnizorul prin servicii de intermediere online renunță într-un mod lipsit de ambiguitate la aceasta și în cazul și în măsura în care necesitatea modificării termenelor și condițiilor fără respectarea perioadei de preaviz se impune ca urmare a unei obligații juridice care îi revine furnizorului de servicii în temeiul legislației Uniunii sau al legislației naționale.
            
            
               (15)Pentru a-i proteja pe furnizorii care utilizează servicii de intermediere online, ar trebui să fie posibil ca o instanță competentă să stabilească faptul că termenele și condițiile neconforme nu sunt obligatorii pentru furnizorul prin servicii de intermediere online în cauză, cu efect ex nunc. Orice astfel de hotărâre a unei instanțe ar trebui totuși să se refere numai la dispozițiile specifice din cadrul termenelor și condițiilor care nu sunt conforme. Celelalte dispoziții ar trebui să rămână valabile și executorii, în măsura în care pot fi izolate de dispozițiile neconforme. Modificările bruște aduse termenelor și condițiilor existente pot perturba în mod semnificativ activitatea furnizorilor prin servicii de intermediere online. Pentru a limita astfel de efecte negative asupra furnizorilor prin servicii de intermediere online și pentru a descuraja un astfel de comportament, modificările făcute cu încălcarea obligației de a prevedea o perioadă de preaviz fixă ar trebui, prin urmare, să fie nule și neavenite, adică să se considere că nu au existat niciodată, cu efecte erga omnes și ex tunc. 
            
            
               (16)Un furnizor de servicii de intermediere online poate avea motive legitime pentru a decide să suspende sau să sisteze furnizarea serviciilor sale, în întregime sau în parte, către un anumit furnizor prin servicii de intermediere online, inclusiv prin delistarea bunurilor sau serviciilor individuale ale unui anumit furnizor prin servicii de intermediere online sau prin eliminarea efectivă a acestora din rezultatele căutării. Cu toate acestea, dat fiind că deciziile respective pot afecta în mod semnificativ interesele furnizorului prin servicii de intermediere online în cauză, acesta ar trebui să fie informat în mod corespunzător cu privire la justificarea deciziilor respective. Justificarea ar trebui să le permită furnizorilor prin servicii de intermediere online să aprecieze dacă decizia respectivă poate fi atacată, ceea ce ar îmbunătăți posibilitățile acestora de a recurge la măsuri reparatorii eficace în caz de nevoie. În plus, obligația de a furniza o justificare ar trebui să permită prevenirea ori remedierea oricărei acțiuni de eliminare neintenționată a conținutului online furnizat de furnizorii prin servicii de intermediere online pe care furnizorul îl consideră, în mod incorect, a fi conținut ilegal, în conformitate cu Recomandarea (UE) nr. 2018/334 a Comisiei
                  22
               . În justificare ar trebui să se identifice motivul sau motivele obiective care au stat la baza deciziei, pornind de la motivele expuse în prealabil de furnizor în termene și condiții, și ar trebui să se facă trimitere în mod proporțional la circumstanțele specifice relevante care au condus la adoptarea respectivei decizii.
            
            
               (17)Ierarhizarea bunurilor și serviciilor de către furnizorii de servicii de intermediere online are un impact important asupra alegerilor consumatorilor și, prin urmare, asupra succesului comercial al furnizorilor care oferă aceste bunuri și servicii consumatorilor prin servicii de intermediere online. Furnizorii de servicii de intermediere online ar trebui, prin urmare, să prezinte în prealabil principalii parametri de ierarhizare, pentru a spori previzibilitatea pentru furnizorii prin servicii de intermediere online, pentru a le permite acestora să înțeleagă mai bine modul de funcționare a mecanismului de ierarhizare și să compare practicile aplicate în această privință de diferiți furnizori. Noțiunea de parametru principal ar trebui înțeleasă ca referindu-se la orice criterii generale, procese, semnale specifice încorporate în algoritmi sau în alte mecanisme de ajustare sau retrogradare utilizate în legătură cu ierarhia rezultatelor. Descrierea principalilor parametri de ierarhizare ar trebui să includă și o explicație a posibilităților pe care le pot avea furnizorii prin servicii de intermediere online de a influența în mod activ poziția în ierarhie în schimbul efectuării unor plăți, precum și a efectelor relative ale unei astfel de situații. Această descriere ar trebui să le ofere furnizorilor prin servicii de intermediere online o înțelegere adecvată a modului în care mecanismul de ierarhizare ține seama de caracteristicile bunurilor sau serviciilor efective oferite de furnizorul prin servicii de intermediere online și de relevanța lor pentru consumatorii respectivelor servicii de intermediere online.
            
            
               (18)De asemenea, ierarhizarea de către furnizorii de motoare de căutare online a site-urilor internet, inclusiv a acelor site-uri prin intermediul cărora întreprinderile își oferă bunurile și serviciile consumatorilor, are un impact important asupra alegerilor consumatorilor și asupra succesului comercial al furnizorilor care utilizează site-uri web. Furnizorii de motoare de căutare online ar trebui, prin urmare, să ofere o descriere a principalilor parametri pe baza cărora se stabilește poziția în ierarhie a tuturor site-urilor internet indexate, inclusiv a celor ale furnizorilor care utilizează site-uri web, precum și a altor site-uri. Pe lângă caracteristicile bunurilor și serviciilor și relevanța lor pentru consumatori, în cazul motoarelor de căutare online ar trebui ca această descriere să permită, de asemenea, furnizorilor prin site-uri web să înțeleagă în mod adecvat dacă se ține cont sau nu de anumite caracteristici de concepere a site-ului utilizate, cum ar fi optimizarea site-ului pentru dispozitivele de telecomunicații mobile și, în caz afirmativ, în ce mod și în ce măsură se întâmplă acest lucru. În lipsa unei relații contractuale între furnizorii de motoare de căutare online și furnizorii prin site-uri web, descrierea respectivă ar trebui să fie pusă la dispoziția publicului într-un loc vizibil și ușor accesibil de pe motorul de căutare online relevant. Pentru a asigura previzibilitatea pentru furnizorii prin site-uri web, descrierea ar trebui, de asemenea, să fie actualizată, inclusiv să se prevadă posibilitatea ca orice modificare adusă parametrilor principali să fie ușor identificabilă. Cu toate că furnizorii nu au, în niciun caz, obligația de a divulga secrete comerciale, astfel cum sunt definite în Directiva (UE) 2016/943 a Parlamentului European și a Consiliului
                  23
               , atunci când se conformează prezentei cerințe de divulgare a principalilor parametri de ierarhizare, descrierea oferită ar trebui să se bazeze cel puțin pe date reale referitoare la relevanța parametrilor de ierarhizare utilizați.
            
            
               (19)În cazul în care un furnizor de servicii de intermediere online oferă anumite bunuri sau servicii consumatorilor prin propriile sale servicii de intermediere online sau prin intermediul unui furnizor care utilizează serviciile sale de intermediere online și pe care îl controlează, acesta poate concura direct cu alți furnizori care utilizează serviciile sale de intermediere online pe care nu îi controlează. În astfel de situații, în special, este important ca furnizorul de servicii de intermediere online să acționeze într-un mod transparent și să ofere o descriere a oricărui tratament diferențiat, indiferent dacă este furnizat prin mijloace juridice, comerciale sau tehnice, pe care l-ar putea acorda cu privire la bunurile sau serviciile pe care le oferă el însăși comparativ cu cele oferite de furnizorii care utilizează serviciile de intermediere online. Pentru a garanta proporționalitatea, această obligație ar trebui să se aplice la nivelul tuturor serviciilor de intermediere online, nu numai la nivelul bunurilor sau serviciilor individuale oferite prin intermediul acestor servicii.
            
            
               (20)Capacitatea de a accesa și de a utiliza datele, inclusiv datele cu caracter personal, poate facilita crearea de valoare într-o măsură importantă în economia platformelor online. În consecință, este important ca furnizorii de servicii de intermediere online să ofere furnizorilor care utilizează servicii de intermediere online o descriere clară a sferei de cuprindere, a naturii și a condițiilor de acces și de utilizare a anumitor categorii de date. Descrierea ar trebui să fie proporțională și s-ar putea referi la condițiile generale de acces mai degrabă decât la o identificare exhaustivă a datelor efective sau a categoriilor de date, astfel încât să permită furnizorilor care utilizează servicii de intermediere online să înțeleagă dacă pot utiliza datele pentru a spori crearea de valoare, inclusiv prin reținerea eventuală a serviciilor de date furnizate de terți. Prelucrarea datelor cu caracter personal ar trebui să se facă în conformitate cu Regulamentul (UE) 2016/679 al Parlamentului European și al Consiliului
                  24
               .
            
            
               (21)Furnizorii de servicii de intermediere online pot, în anumite cazuri, să limiteze în cadrul termenelor și condițiilor capacitatea furnizorilor care utilizează servicii de intermediere online de a oferi bunuri sau servicii consumatorilor în condiții mai favorabile prin alte mijloace decât prin intermediul serviciilor de intermediere online respective. În aceste cazuri, furnizorii în cauză ar trebui să expună motivele pentru care au luat o astfel de decizie, referindu-se în special la principalele considerente de ordin economic, comercial sau juridic pentru aplicarea respectivelor restricții. Această obligație de transparență nu ar trebui, totuși, să fie înțeleasă ca afectând evaluarea legalității unor astfel de restricții în temeiul altor acte ale Uniunii sau al legilor statelor membre în conformitate cu dreptul Uniunii, inclusiv în domeniul concurenței și al practicilor comerciale neloiale, și nici aplicarea unor astfel de legi.
            
            
               (22)Pentru a permite furnizorilor care utilizează servicii de intermediere online, inclusiv celor cărora este posibil să le fi fost suspendată ori sistată utilizarea serviciilor de intermediere online în cauză, să aibă acces la măsuri reparatorii imediate, adecvate și eficace, furnizorii de servicii de intermediere online ar trebui să prevadă un sistem intern de soluționare a reclamațiilor. Acest sistem intern de soluționare a reclamațiilor ar trebui să urmărească să garanteze faptul că un procentaj semnificativ din reclamații pot fi soluționate bilateral de către furnizorul de servicii de intermediere online și de către furnizorul prin servicii de intermediere online în cauză. În plus, asigurarea faptului că furnizorii de servicii de intermediere online publică informații cu privire la funcționarea și eficacitatea sistemului lor intern de soluționare a reclamațiilor ar trebui să îi ajute pe furnizori prin servicii de intermediere online să înțeleagă tipurile de probleme care pot apărea în contextul furnizării diferitelor servicii de intermediere online și faptul că există posibilitatea de a se ajunge la o soluționare bilaterală rapidă și eficace.
            
         
         
            
               (23)Cerințele din prezentul regulament referitoare la sistemele interne de soluționare a reclamațiilor sunt menite să permită furnizorilor de servicii de intermediere online un grad rezonabil de flexibilitate atunci când utilizează aceste sisteme și soluționează diferitele reclamații primite, astfel încât să reducă la minimum eventualele sarcini administrative. În plus, sistemele interne de soluționare a reclamațiilor ar trebui să permită furnizorilor de servicii de intermediere online să abordeze, dacă este nevoie, în mod proporțional, orice tentativă de utilizare cu rea-credință a respectivelor sisteme de către anumiți furnizori care utilizează servicii de intermediere online. În alte cazuri decât cele legate de o presupusă nerespectare a obligațiilor juridice prevăzute în prezentul regulament, sistemele interne de soluționare a reclamațiilor ar trebui, în plus, să nu accepte reclamațiile care presupun doar efecte negative neglijabile pentru furnizorul prin servicii de intermediere online în cauză. Dat fiind costul înființării și exploatării unor astfel de sisteme, este oportun să se acorde derogări de la aceste obligații tuturor furnizorilor de servicii de intermediere online care sunt întreprinderi mici, în conformitate cu dispozițiile relevante din Recomandarea 2003/361/CE a Comisiei
                  25
               . 
            
            
               (24)Medierea le poate oferi furnizorilor de servicii de intermediere online și furnizorilor care utilizează serviciile lor de intermediere online un mijloc de a soluționa litigiile într-un mod satisfăcător, fără a fi nevoiți să introducă acțiuni în justiție, care pot fi îndelungate și costisitoare. Prin urmare, furnizorii de servicii de intermediere online ar trebui să faciliteze medierea, în special, prin identificarea mediatorilor cu care sunt dispuși să colaboreze. Mediatorii care își furnizează serviciile dintr-un loc situat în afara Uniunii ar trebui identificați doar în cazul în care se garantează faptul că utilizarea respectivelor servicii nu îi privează în niciun fel pe furnizorii prin servicii de intermediere online în cauză de protecția juridică care le este oferită de legislația Uniunii sau de legislația statelor membre, inclusiv de cerințele prevăzute de prezentul regulament și de legea aplicabilă referitoare la protecția datelor cu caracter personal și a secretelor comerciale. Pentru a fi accesibili, corecți și cât mai rapizi, eficienți și eficace posibil, mediatorii respectivi ar trebui să îndeplinească anumite criterii.
            
            
               (25)Furnizorii de servicii de intermediere online ar trebui să suporte un procentaj rezonabil din costurile totale ale medierii, ținând seama de toate elementele relevante ale cazului. În acest scop, mediatorul ar trebui să sugereze procentajul considerat rezonabil date fiind circumstanțele specifice cazului. Procentajul respectiv nu ar trebui să fie însă niciodată mai mic de 50 % din aceste costuri.
            
            
               (26)Pentru a facilita soluționarea litigiilor referitoare la furnizarea de servicii de intermediere online prin utilizarea medierii în cadrul Uniunii, Comisia ar trebui să încurajeze înființarea de organizații de mediere specializate, care nu există în prezent. Cooptarea unor mediatori care au cunoștințe de specialitate în domeniul serviciilor de intermediere online și al motoarelor de căutare online, precum și legate de sectoarele specifice în care sunt furnizate serviciile respective ar trebui să ofere un plus de încredere părților în procesul de mediere și ar trebui să sporească probabilitatea ca procesul respectiv să aibă un rezultat rapid, corect și satisfăcător.
            
            
               (27)Diferiți factori, cum ar fi mijloacele financiare limitate, teama de represalii și alegerea legislației aplicabile și a instanțelor competente impusă în termene și condiții, pot limita eficacitatea posibilităților existente de a introduce acțiuni judiciare și căi de atac, în special a celor care impun furnizorilor prin servicii de intermediere online sau furnizorilor prin site-uri web obligația de a acționa la nivel individual și comunicându-și identitatea. Pentru a se asigura aplicarea eficace a prezentului regulament, organizațiile, asociațiile care îi reprezintă pe furnizorii prin servicii de intermediere online sau pe furnizorii prin site-uri web, precum și unele organisme publice înființate în statele membre ar trebui să beneficieze de posibilitatea de a introduce acțiuni în fața instanțelor naționale. Astfel de acțiuni introduse în fața instanțelor naționale ar trebui să vizeze oprirea sau interzicerea încălcărilor normelor stabilite în prezentul regulament și prevenirea unor prejudicii viitoare care ar putea submina relațiile de afaceri durabile în economia platformelor online. Pentru a se asigura faptul că își exercită acest drept într-un mod eficace și corespunzător, respectivele organizații sau asociații ar trebui să îndeplinească anumite criterii. Având în vedere statutul aparte al organismelor publice relevante în statele membre în care au fost înființate, ar trebui să se prevadă doar obligația ca acestea să fi fost însărcinate în mod specific, în conformitate cu normele relevante din legislația națională, cu introducerea unor astfel de acțiuni, fie în interesul colectiv al părților implicate, fie în interesul general, fără să existe necesitatea de a aplica aceste criterii respectivelor organisme publice. Orice astfel de acțiune nu ar trebui în niciun caz să aducă atingere drepturilor furnizorilor prin servicii de intermediere online și ale furnizorilor prin site-uri web de a introduce acțiuni în instanță în mod individual.
            
            
               (28)Codurile de conduită, elaborate fie de către furnizorii de servicii în cauză, fie de către organizațiile sau asociațiile care îi reprezintă, pot contribui la aplicarea corespunzătoare a prezentului regulament și ar trebui, prin urmare, să fie încurajate. La elaborarea unor astfel de coduri de conduită, în consultare cu toate părțile interesate relevante, ar trebui să se țină seama de caracteristicile specifice ale sectoarelor în cauză, precum și de caracteristicile specifice ale microîntreprinderilor și ale întreprinderilor mici și mijlocii. 
            
            
               (29)Comisia ar trebui să evalueze periodic acest regulament, în special cu scopul de a examina necesitatea modificării acestuia în lumina evoluțiilor tehnologice sau comerciale relevante. 
            
            
               (30)Atunci când se furnizează informațiile solicitate în temeiul prezentului regulament, ar trebui să se țină seama cât mai mult posibil de nevoile speciale ale persoanelor cu handicap, în conformitate cu obiectivele Convenției Organizației Națiunilor Unite privind drepturile persoanelor cu handicap
                  26
               .
            
            
               (31)Deoarece obiectivul prezentului regulament, respectiv asigurarea unui mediu de afaceri echitabil, previzibil, durabil și fiabil în cadrul pieței interne, nu poate fi realizat în mod suficient de statele membre ci, date fiind dimensiunile și efectele sale, poate fi realizat mai bine la nivelul Uniunii, Uniunea poate adopta măsuri în conformitate cu principiul subsidiarității prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este enunțat la articolul respectiv, prezentul regulament nu depășește ceea ce este necesar pentru atingerea obiectivului menționat.
            
            
               (32)Este oportun să se clarifice faptul că prezentul regulament nu ar trebui să aducă atingere aplicării dispozițiilor relevante din dreptul Uniunii aplicabile în domeniile cooperării judiciare în materie civilă, în domeniul concurenței, al protecției consumatorilor, al comerțului electronic și al serviciilor financiare. 
            
            
               (33)Prezentul regulament urmărește să asigure respectarea deplină a dreptului la o cale de atac eficace și la un proces echitabil și să promoveze aplicarea libertății de a desfășura o activitate comercială, astfel cum sunt prevăzute la articolul 47 și la articolul 16 din Carta drepturilor fundamentale a Uniunii Europene.
            
            
            
               ADOPTĂ PREZENTUL REGULAMENT:
            
            
            
               Articolul 1
            
            
               Obiect și domeniu de aplicare
            
            
               1.Prezentul regulament stabilește norme menite să asigure faptul că, în relația lor cu motoarele de căutare on-line, furnizorii prin servicii de intermediere online și furnizorii prin site-uri web beneficiază de un grad adecvat de transparență și de măsuri reparatorii eficace.
            
            
               2.Prezentul regulament se aplică serviciilor de intermediere online și motoarelor de căutare online furnizate sau oferite spre furnizare furnizorilor prin servicii de intermediere online și, respectiv, furnizorilor prin site-uri web care își au sediul sau reședința în Uniune și care apelează la servicii de intermediere online sau motoare de căutare online pentru a-și oferi bunurile sau serviciile consumatorilor aflați pe teritoriul Uniunii, indiferent de locul de stabilire sau de reședință al furnizorilor serviciilor respective.
            
            
            
               Articolul 2
            
         
         
            
               Definiții
            
            
               În sensul prezentului regulament, se aplică următoarele definiții:
            
            
               (1) „furnizor prin servicii de intermediere online” înseamnă orice persoană fizică sau juridică care apelează la servicii de intermediere online pentru a-și oferi bunurile sau serviciile consumatorilor, în scopuri legate de activitatea sa comercială, economică, meșteșugărească sau liberală; 
            
            
               (2)„servicii de intermediere online” înseamnă servicii care îndeplinesc toate cerințele următoare:
            
            
               (a) sunt servicii ale societății informaționale în sensul articolului 1 alineatul (1) litera (b) din Directiva (UE) nr. 2015/1535 a Parlamentului European și a Consiliului
                  27
               ;
            
            
               (b) le permit furnizorilor prin servicii de intermediere online să ofere bunuri sau servicii consumatorilor, cu scopul de a facilita inițierea unor tranzacții directe între respectivii furnizori și consumatori, indiferent de locul în care se încheie în ultimă instanță respectivele tranzacții;
            
            
               (c) sunt furnizate furnizorilor prin servicii de intermediere online pe baza unei relații contractuale între, pe de o parte, furnizorul respectivelor servicii și, pe de altă parte, atât furnizorii care utilizează servicii de intermediere online în cauză, cât și consumatorii cărora acești furnizori prin servicii de intermediere online le oferă bunuri sau servicii;
            
            
               (3)„furnizor de servicii de intermediere online” înseamnă orice persoană fizică sau juridică care furnizează sau se oferă să furnizeze servicii de intermediere online furnizorilor prin servicii de intermediere online;
            
            
               (4)„consumator” înseamnă orice persoană fizică care acționează în alte scopuri decât cele legate de activitatea sa comercială, economică, meșteșugărească sau liberală;
            
            
               (5) „motor de căutare online” înseamnă un serviciu digital care permite utilizatorilor să caute, în principiu, în toate site-urile internet sau site-urile internet într-o anumită limbă pe baza unei interogații privind orice subiect sub forma unui cuvânt, a unei fraze sau a unei alte informații-cheie și care revine cu linkuri în care se pot găsi informații legate de conținutul căutat; 
            
            
               (6)„furnizor de motoare de căutare online” înseamnă orice persoană fizică sau juridică care furnizează sau care se oferă să furnizeze motoare de căutare online consumatorilor;
            
            
               (7)„furnizor prin site-uri web” înseamnă orice persoană fizică sau juridică care utilizează site-uri internet pentru a oferi bunuri sau servicii consumatorilor, în scopuri legate de activitatea sa comercială, economică, meșteșugărească sau liberală;
            
            
               (8)„ierarhie” înseamnă vizibilitatea relativă acordată bunurilor sau serviciilor oferite consumatorilor de către furnizorii care utilizează servicii de intermediere online prin intermediul respectivelor servicii sau cea acordată site-urilor internet indexate pentru consumatori de către motoarele de căutare online, astfel cum este prezentată, organizată sau comunicată respectivilor consumatori de către furnizorii de servicii de intermediere online sau de către furnizorii de motoare de căutare online, indiferent de mijloacele tehnologice folosite pentru această prezentare, organizare sau comunicare;
            
            
               (9)„control” înseamnă proprietatea asupra unei întreprinderi sau capacitatea de a exercita o influență decisivă asupra acesteia, în sensul articolului 3 alineatul (2) din Regulamentul (CE) nr. 139/2004 al Consiliului
                  28
               ;
            
            
               (10)„termene și condiții” înseamnă toate termenele, condițiile, clauzele și alte informații, indiferent de denumirea sau forma sub care sub prezentate, care reglementează relația contractuală dintre furnizorul de servicii de intermediere online și furnizorii care utilizează serviciile de intermediere online ale acestora și care sunt stabilite în mod unilateral de către furnizorul de servicii de intermediere online.
            
            
            
               Articolul 3
            
            
               Termenele și condițiile
            
            
               1.Furnizorii de servicii de intermediere online se asigură că termenele și condițiile: 
            
            
               (a)sunt redactate într-un limbaj clar și lipsit de ambiguități; 
            
         
         
            
               (b)sunt ușor accesibile pentru furnizorii prin servicii de intermediere online pe parcursul tuturor etapelor relației comerciale cu furnizorul de servicii de intermediere online, inclusiv în etapa precontractuală; 
            
            
               (c)stabilesc motivele obiective pentru deciziile de a suspenda sau de a sista, în totalitate sau în parte, furnizarea serviciilor lor de intermediere online către furnizorii care utilizează respectivele servicii. 
            
            
               2.Termenele și condițiile sau anumite dispoziții ale acestora care nu sunt conforme cu cerințele de la alineatul (1) nu sunt obligatorii pentru furnizorul prin servicii de intermediere online în cauză în situația în care respectiva neconformare este stabilită de o instanță competentă. 
            
            
               3. Furnizorii de servicii de intermediere online notifică furnizorilor prin servicii de intermediere online în cauză orice modificare avută în vedere a termenelor și condițiilor. 
            
            
               Modificările avute în vedere nu se pun în aplicare înainte de expirarea unei perioade de preaviz care este rezonabilă și proporțională cu natura și anvergura modificărilor avute în vedere și cu consecințele acestora pentru furnizorul prin servicii de intermediere online în cauză. Această perioadă de preaviz este de cel puțin 15 zile de la data la care furnizorul de servicii de intermediere online le notifică furnizorilor prin servicii de intermediere online în cauză modificările avute în vedere.
            
            
               Furnizorul prin servicii de intermediere online în cauză poate, fie printr-o declarație scrisă, fie printr-o acțiune fără echivoc, să renunțe la perioada de preaviz menționată la al doilea paragraf. 
            
            
               4. Modificarea termenelor și condițiilor efectuată de către un furnizor de servicii de intermediere online cu încălcarea dispozițiilor alineatului (3) este nulă și neavenită. 
            
            
               5. Alineatul (3) nu se aplică în cazul în care un furnizor de servicii de intermediere online face obiectul unei obligații juridice în virtutea căreia are obligația de a modifica termenele și condițiile într-un mod care nu îi permite să respecte perioada de preaviz menționată la alineatul (3) al doilea paragraf. 
            
            
               Articolul 4
            
            
               Suspendarea și sistarea
            
            
               1.În cazul în care un furnizor de servicii de intermediere online decide să suspende sau să sisteze, în întregime sau în parte, furnizarea serviciilor sale de intermediere online către un anumit furnizor care utilizează serviciile sale de intermediere online, acesta oferă furnizorul prin servicii de intermediere online în cauză, fără întârzieri nejustificate, o justificare a deciziei respective. 
            
            
               2.Justificarea menționată la alineatul (1) include o referire la faptele sau circumstanțele specifice care au dus la decizia furnizorului de servicii de intermediere online, precum și o referire la motivul sau motivele obiective care a(u) stat la baza acestei decizii, menționat(e) la articolul 3 alineatul (1) litera (c).
            
            
            
               Articolul 5
            
            
               Ierarhizarea
            
            
               1.Furnizorii de servicii de intermediere online stabilesc în termenele și condițiile lor principalii parametri pe baza cărora se stabilește ierarhia și argumentele în favoarea importanței relative a respectivilor parametri principali în raport cu alți parametri.
            
            
               În cazul în care acești parametri principali includ posibilitatea influențării poziției în ierarhie prin efectuarea de către furnizorii prin servicii de intermediere online a unei plăți directe sau indirecte în favoarea furnizorului de servicii de intermediere online, furnizorul de servicii de intermediere online în cauză include, de asemenea, în termenele și condițiile sale o descriere a acestor posibilități și a efectelor unei astfel de plăți asupra poziției în ierarhie.
            
            
               2.Furnizorii de motoare de căutare online prezintă furnizorilor prin site-uri web principalii parametri pe baza cărora se stabilește ierarhia, furnizând în acest sens o descriere ușor accesibilă publicului, redactată într-un limbaj clar și lipsit de ambiguități cu privire la motoarele de căutare online ale furnizorilor în cauză. Furnizorii actualizează descrierea respectivă dacă este cazul.
            
            
               3. Descrierile menționate la alineatele (1) și (2) trebuie să fie suficiente pentru a permite furnizorilor prin servicii de intermediere online sau furnizorilor prin site-uri web să înțeleagă în mod adecvat dacă mecanismul de ierarhizare ține seama de considerațiile enumerate în continuare și, în caz afirmativ, în ce mod și în ce măsură face acest lucru: 
            
            
               (a)caracteristicile bunurilor și serviciilor oferite consumatorilor prin intermediul serviciilor de intermediere online sau al motorului de căutare online; 
            
         
         
            
               (b)relevanța acestor caracteristici pentru consumatori; 
            
            
               (c)în ceea ce privește motoarele de căutare online, caracteristicile de concepție a site-ului internet utilizat de furnizorii prin site-uri web. 
            
            
               4.Furnizorii de servicii de intermediere online și furnizorii de motoare de căutare online nu sunt obligați, atunci când se conformează cerințelor prevăzute de prezentul articol, să divulge vreun secret comercial, astfel cum este definit la articolul 2 alineatul (1) din Directiva (UE) 2016/943.
            
            
               Articolul 6
            
            
               Tratamentul diferențiat
            
            
               1.Furnizorii de servicii de intermediere online includ, în termenele și condițiile lor, o descriere a oricărui tratament diferențiat pe care îl acordă sau îl pot acorda, pe de o parte, bunurilor sau serviciilor oferite consumatorilor prin intermediul respectivelor servicii de intermediere online fie de furnizorul însuși, fie de orice furnizor care utilizează servicii de intermediere online și care este controlat de acesta și, pe de altă parte, altor furnizori care utilizează servicii de intermediere online. 
            
            
               2.Descrierea menționată la alineatul (1) acoperă cel puțin, dacă este cazul, orice tratament diferențiat acordat prin măsuri specifice luate de furnizorul de servicii de intermediere online sau prin comportamentul acestuia referitor la oricare dintre următoarele elemente: 
            
            
               (a)accesul pe care furnizorul sau furnizorii prin servicii de intermediere online controlați de furnizorul respectiv îl pot avea la datele cu caracter personal sau la datele de alt tip, ori la ambele categorii de date pe care furnizorilor prin servicii de intermediere online sau consumatorii le furnizează în vederea utilizării serviciilor de intermediere online în cauză sau care sunt generate prin furnizarea serviciilor respective;
            
            
               (b)ierarhizare;
            
            
               (c)orice plată directă sau indirectă percepută pentru utilizarea serviciilor de intermediere online în cauză;
            
            
               (d)accesul la serviciile care sunt legate direct de serviciile de intermediere online în cauză sau sunt auxiliare acestora ori condițiile de utilizare a acestor servicii.
            
            
            
               Articolul 7
            
            
               Accesul la date
            
            
               1.Furnizorii de servicii de intermediere online includ în termenele și condițiile lor o descriere a accesului tehnic și contractual (sau a absenței acestuia) al furnizorilor prin servicii de intermediere online la datele cu caracter personal sau la datele de alt tip, ori la ambele categorii de date pe care furnizorii prin servicii de intermediere online sau consumatorii le furnizează în vederea utilizării serviciilor de intermediere online în cauză sau care sunt generate prin furnizarea serviciilor respective. 
            
            
               2.Prin descrierea menționată la alineatul (1), furnizorii de servicii de intermediere online îi informează în mod adecvat pe furnizorii prin servicii de intermediere online cel puțin cu privire la următoarele aspecte:
            
            
               (a)dacă furnizorul de servicii de intermediere online are acces la datele cu caracter personal sau la datele de alt tip, ori la ambele categorii de date pe care furnizorii prin servicii de intermediere online sau consumatorii le furnizează în vederea utilizării respectivelor servicii sau care sunt generate prin furnizarea acestor servicii și, în caz afirmativ, la ce categorii de astfel de date și în ce condiții; 
            
            
               (b)dacă un furnizor prin servicii de intermediere online are acces la datele cu caracter personal sau la datele de alt tip, ori la ambele categorii de date pe care le furnizează în legătură cu utilizarea serviciilor de intermediere online în cauză sau generate prin furnizarea acestor servicii furnizorului prin servicii de intermediere online în cauză și consumatorilor bunurilor sau serviciilor sale și, în caz afirmativ, la ce categorii de astfel de date și în ce condiții;
            
            
               (c)dacă, pe lângă accesul prevăzut la litera (b), un furnizor prin servicii de intermediere online are acces la datele cu caracter personal sau la datele de alt tip, ori la ambele categorii de date, inclusiv sub formă agregată, furnizate sau generate prin furnizarea de servicii de intermediere online către toți furnizorii care utilizează servicii de intermediere online și către consumatorii acestora, și în caz afirmativ, la ce categorii de astfel de date și în ce condiții.
            
            
         
         
            
               Articolul 8
            
            
               Restricțiile cu privire la oferirea de condiții diferite prin alte mijloace 
            
            
               1.În cazul în care, în contextul furnizării serviciilor lor, furnizorii de servicii de intermediere online restrâng capacitatea furnizorilor care utilizează servicii de intermediere online de a oferi aceleași bunuri și servicii consumatorilor în condiții diferite prin alte mijloace decât prin intermediul serviciilor de intermediere online, aceștia includ motivele unei astfel de restricționări în termenele și condițiile lor și le pun la dispoziția publicului într-o formă ușor accesibilă. Motivele respective includ principalele considerații de ordin economic, comercial sau juridic care au stat la baza aplicării respectivelor restricții.
            
            
               2. Obligația prevăzută la alineatul (1) nu aduce atingere niciunei interdicții sau limitări legate de impunerea unor astfel de restricții care rezultă din aplicarea altor norme ale Uniunii sau a normelor naționale care sunt conforme cu dreptul Uniunii și la care sunt supuși furnizorii de servicii de intermediere online.
            
            
            
               Articolul 9
            
            
               Sistemul intern de soluționare a reclamațiilor 
            
            
               1.Furnizorii de servicii de intermediere online prevăd un sistem intern de soluționare a reclamațiilor primite de la furnizorii care utilizează servicii de intermediere online. 
            
            
               Sistemul intern de soluționare a reclamațiilor trebuie să fie ușor accesibil furnizorilor care utilizează serviciile de intermediere online și să le permită acestora să adreseze reclamații direct furnizorului în cauză cu privire la oricare dintre următoarele aspecte: 
            
            
               (a)presupusa nerespectare de către furnizorul respectiv a obligațiilor juridice prevăzute în prezentul regulament care îl afectează în mod negativ pe reclamant;
            
            
               (b)aspectele tehnologice care se referă direct la furnizarea serviciilor de intermediere online și care îl afectează în mod negativ pe reclamant într-un mod care nu poate fi neglijat;
            
            
               (c)măsurile luate de furnizorul respectiv sau comportamentul acestuia care se referă direct la furnizarea serviciilor de intermediere online și care îl afectează în mod negativ pe reclamant într-un mod care nu poate fi neglijat.
            
            
               2. Ca parte a sistemului lor intern de soluționare a reclamațiilor, furnizorii de servicii de intermediere online:
            
            
               (a)analizează în mod corespunzător reclamațiile primite și măsurile pe care este posibil să fie nevoiți să le ia pentru a rezolva problema care le-a fost sesizată, într-un mod care este proporțional cu importanța și complexitatea problemei respective;
            
            
               (b)tratează reclamațiile în mod rapid și eficace, ținând seama de importanța și de complexitatea problemei sesizate; 
            
            
               (c)îi comunică reclamantului rezultatul procesului intern de soluționare a reclamațiilor, transmițându-i acestuia un răspuns personalizat și redactat într-un limbaj clar și lipsit de ambiguități.
            
            
               3.Furnizorii de servicii de intermediere online includ în termenele și condițiile lor toate informațiile relevante referitoare la accesul la sistemul lor intern de soluționare a reclamațiilor și la funcționarea acestuia. 
            
            
               4.Furnizorii de servicii de intermediere online stabilesc anual și pun la dispoziția publicului larg într­o formă ușor accesibilă informațiile privind funcționarea și eficacitatea sistemului lor intern de soluționare a reclamațiilor. 
            
            
               Aceste informații includ numărul total de reclamații primite, obiectul acestora, perioada de timp necesară pentru tratarea lor și decizia luată cu privire la acestea. 
            
            
               5.Dispozițiile prezentului articol nu se aplică furnizorilor de servicii de intermediere online care sunt întreprinderi mici în sensul articolului 2 alineatul (2) din anexa la Recomandarea 2003/361/CE a Comisiei
                  29
               . 
            
         
         
            
            
               Articolul 10
            
            
               Medierea 
            
            
               1.Furnizorii de servicii de intermediere online identifică în termenele și condițiile lor unul sau mai mulți mediatori cu care sunt dispuși să colaboreze în încercarea de a ajunge la un acord cu furnizorii care utilizează servicii de intermediere online cu privire la soluționarea, pe cale extrajudiciară, a eventualelor litigii dintre furnizorul de servicii de intermediere și furnizorul care utilizează respectivele servicii de intermediere online, litigii ce apar în legătură cu furnizarea serviciilor de intermediere online în cauză, inclusiv a reclamațiilor care nu au putut fi rezolvate prin intermediul sistemul intern de soluționare a reclamațiilor menționat la articolul 9. 
            
            
               Furnizorii de servicii de intermediere online pot identifica mediatori care furnizează servicii de mediere dintr-un loc situat în afara Uniunii doar în situația în care se asigură că furnizorii prin servicii de intermediere online în cauză nu sunt împiedicați efectiv să beneficieze de garanțiile juridice prevăzute în legislația Uniunii sau în legislația statelor membre ca urmare a faptului că mediatorii furnizează aceste servicii din afara teritoriului Uniunii.
            
            
               2.Mediatorii menționați la alineatul (1) îndeplinesc următoarele condiții:
            
            
               (a)sunt imparțiali și independenți;
            
            
               (b)serviciile lor de mediere sunt abordabile ca preț pentru un furnizor obișnuit care utilizează serviciile de intermediere online în cauză;
            
            
               (c)pot să furnizeze serviciile de mediere în limba în care sunt redactate termenele și condițiile care reglementează relația contractuală dintre furnizorul de servicii de intermediere online și furnizorul care utilizează serviciile de intermediere online în cauză;
            
            
               (d)pot fi contactați ușor fie fizic, în locul în care își are sediul sau reședința furnizorul prin servicii de intermediere online, fie de la distanță, folosind tehnologiile de comunicații;
            
            
               (e)pot să furnizeze servicii de mediere fără întârzieri nejustificate;
            
            
               (f)dispun de un nivel suficient de înțelegere generală a relațiilor comerciale între întreprinderi pentru a putea contribui în mod eficace la încercarea de soluționare a litigiilor respective.
            
            
               3.Furnizorii de servicii de intermediere online trebuie să se implice cu bună credință în orice încercare de a se ajunge la un acord prin intermediul oricăruia dintre mediatorii pe care i-au identificat în conformitate cu alineatul (1), în vederea ajungerii la un acord cu privire la soluționarea litigiului.
            
            
               4.Furnizorii de servicii de intermediere online suportă un procentaj rezonabil din costurile totale ale medierii în fiecare caz în parte. Procentajul rezonabil din costurile totale se determină pe baza unei sugestii din partea mediatorului, ținând seama de toate elementele relevante ale cazului în discuție, în special de meritele relative ale pretențiilor părților aflate în litigiu, de comportamentul părților, precum și de dimensiunea și puterea financiară a părților una în raport cu cealaltă. Cu toate acestea, furnizorii de servicii de intermediere online trebuie, în orice caz, să suporte cel puțin jumătate din costurile totale.
            
            
               5.Orice încercare de a se ajunge la un acord prin mediere cu privire la soluționarea unui litigiu în conformitate cu prezentul articol nu afectează drepturile furnizorilor de servicii de intermediere online și ale furnizorilor care utilizează serviciile de intermediere online în cauză de a iniția acțiuni în justiție în orice moment pe parcursul procesului de mediere sau după ce acesta a luat sfârșit.
            
            
            
               Articolul 11
            
            
               Mediatorii specializați
            
            
               Comisia încurajează furnizorii de servicii de intermediere online, precum și organizațiile și asociațiile care îi reprezintă, să înființeze, separat sau în comun, una sau mai multe organizații care oferă servicii de mediere ce îndeplinesc cerințele prevăzute la articolul 10 alineatul (2), cu scopul specific de a facilita soluționarea extrajudiciară a litigiilor cu furnizorii care utilizează servicii de intermediere online, litigii care apar în legătură cu furnizarea acestor servicii, ținând seama în special de caracterul transfrontalier al serviciilor de intermediere online. 
            
            
         
         
            
               Articolul 12
            
            
               Acțiunile în justiție introduse de organizații sau asociații reprezentative și de organisme publice
            
            
               1.Organizațiile și asociațiile care au un interes legitim în ceea ce privește reprezentarea furnizorilor prin servicii de intermediere online sau a furnizorilor prin site-uri web, precum și organismele publice instituite în statele membre au dreptul de a introduce acțiuni în fața instanțelor naționale din Uniune, în conformitate cu dispozițiile în materie din legislația statului membru în care este introdusă acțiunea, în vederea opririi sau a interzicerii oricărei nerespectări de către furnizorii de servicii de intermediere online sau de către furnizorii de motoare de căutare online a cerințelor relevante stabilite în prezentul regulament. 
            
            
               2.Organizațiile sau asociațiile au dreptul menționat la alineatul (1) numai în cazul în care, la momentul introducerii acțiunii, îndeplinesc toate cerințele de mai jos:
            
            
               (a)sunt constituite în mod corespunzător, în conformitate cu legislația unui stat membru;
            
            
               (b)urmăresc obiective care sunt în interesul colectiv al grupului de furnizori prin servicii de intermediere online sau de furnizori prin site-uri web pe care îi reprezintă;
            
            
               (c)au un caracter non-profit. 
                     
            
            
               În statele membre în care au fost înființate, organismele publice au dreptul menționat la alineatul (1) în situația în care li se încredințează sarcina de a apăra interesele colective ale furnizorilor prin servicii de intermediere online sau ale furnizorilor prin site-uri web sau de a asigura respectarea cerințelor prevăzute de prezentul regulament, în conformitate cu legislația națională a statului membru în cauză. 
            
            
               3. Dreptul menționat la alineatul (1) nu aduce atingere dreptului furnizorilor prin servicii de intermediere online și al furnizorilor prin site-uri web de a introduce în mod individual acțiuni în fața instanțelor naționale competente, în conformitate cu dispozițiile în materie din legislația statului membru în care este introdusă acțiunea în justiție, în vederea abordării problemei nerespectării de către furnizorii de servicii de intermediere online a cerințelor relevante prevăzute în prezentul regulament.
            
            
            
               Articolul 13
            
            
               Codurile de conduită
            
            
               1.Comisia încurajează elaborarea de coduri de conduită de către furnizorii de servicii de intermediere online și de către organizațiile și asociațiile care îi reprezintă, menite să contribuie la aplicarea corespunzătoare a prezentului regulament, ținând seama de caracteristicile specifice ale diverselor sectoare în care sunt furnizate serviciile de intermediere online, precum și de caracteristicile specifice ale microîntreprinderilor și ale întreprinderilor mici și mijlocii. 
            
            
               2. Comisia încurajează elaborarea de către furnizorii de motoare de căutare online și de către organizațiile și asociațiile care îi reprezintă a unor coduri de conduită menite să contribuie la aplicarea corespunzătoare a articolului 5 alineatele (2) și (3).
            
            
            
               Articolul 14
            
            
               Reexaminare
            
            
               1.În termen de [data: trei ani de la data intrării în vigoare] și, ulterior, din trei ani în trei ani, Comisia realizează o evaluare a prezentului regulament și prezintă un raport Parlamentului European, Consiliului și Comitetului Economic și Social European. 
            
            
               2.Prima evaluare a prezentului regulament se efectuează, în special, în vederea evaluării respectării obligațiilor prevăzute la articolele 5, 6, 7 și 8 și a impactului asupra economiei platformelor online a obligațiilor respective, pentru a aprecia dacă este posibil să fie necesare norme suplimentare, inclusiv în materie de asigurare a respectării legislației, în vederea asigurării unui mediu de afaceri echitabil, previzibil, durabil și fiabil în cadrul pieței interne. 
            
            
               3.Statele membre furnizează orice informație relevantă pe care Comisia o poate solicita în vederea întocmirii raportului menționat la alineatul (1). 
            
         
         
            
               4. La efectuarea evaluării prezentului regulament, Comisia ia în considerare avizele și rapoartele care îi sunt prezentate de grupul de experți pentru Observatorul privind economia platformelor online, instituit în conformitate cu Decizia C(2018) 2393 a Comisiei. De asemenea, Comisia ține cont, după caz, de conținutul și aplicarea codurilor de conduită menționate la articolul 13. 
            
            
            
               Articolul 15
            
            
               Intrare în vigoare și aplicare
            
            
               1.Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               2.Acesta se aplică de la [data: șase luni de la data publicării].
            
            
               Prezentul regulament este obligatoriu în toate elementele sale și se aplică direct în toate statele membre.
            
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  
                        
                  Copenhagen Economics
                  , "Online Intermediaries: Impact on the EU economy" (Intermediarii online: impactul asupra economiei UE), 2015. 
               
               
                  
                     (2)
                  
                        Ibidem. 
               
               
                  
                     (3)
                  
                        Studiu juridic privind practicile comerciale neloiale pe piețele electronice B2B, ENTR/04/69 din mai 2006.
               
               
                  
                     (4)
                  
                        JO L 149, 11.6.2005, p. 22.
               
               
                  
                     (5)
                  
                        JO L 95, 21.4.1993, p. 29.
               
               
                  
                     (6)
                  
                        JO L 376, 27.12.2006, p. 21.
               
               
                  
                     (7)
                  
                        JO L 351, 20.12.2012, p. 1. 
               
               
                  
                     (8)
                  
                        JO L 177, 4.7.2008, p. 6.
               
               
                  
                     (9)
                  
                        JO L 199, 31.7.2007, p. 40.
               
               
                  
                     (10)
                  
                        JO L 136, 24.5.2008, p. 3.
               
               
                  
                     (11)
                  
                        COM(2018) 185 (final) din 11 aprilie 2018, a se vedea https://eur-lex.europa.eu/legal-content/RO/TXT/?qid=1523880940100&uri=COM:2018:185:FIN 
               
               
                  
                     (12)
                  
                        JO L 178, 17.7.2000, p. 1.
               
               
                  
                     (13)
                  
                        Concluziile Consiliului European, 19 octombrie 2017, 
                  ST 14 2017 INIT
                  . 
               
               
                  
                     (14)
                  
                        Pentru o imagine de ansamblu asupra verificării adecvării REFIT a legislației UE în materie de protecție a consumatorilor și de marketing, a se vedea 
                  http://ec.europa.eu/newsroom/just/item-detail.cfm?item_id=59332
                   
               
               
                  
                     (15)
                  
                        COM(2012) 702 final.
               
               
                  
                     (16)
                  
                        COM(2016) 288 final.
               
               
                  
                     (17)
                  
                        Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (JO L 119, 4.5.2016, p. 1).
               
               
                  
                     (18)
                  
                        Recomandarea 2003/361/CE a Comisiei din 6 mai 2003 privind definirea microîntreprinderilor și a întreprinderilor mici și mijlocii (JO L 124, 20.5.2003, p. 36).
               
               
                  
                     (19)
                  
                        JO C , , p. .
               
               
                  
                     (20)
                  
                        JO C , , p. .
               
               
                  
                     (21)
                  
                        Directiva (UE) 2016/1148 a Parlamentului European și a Consiliului privind măsuri pentru un nivel comun ridicat de securitate a rețelelor și a sistemelor informatice în Uniune (JO L 194, 19.7.2016, p. 1).
               
               
                  
                     (22)
                  
                        Recomandarea (UE) 2018/334 a Comisiei din 1 martie 2018 privind măsuri de combatere eficace a conținutului ilegal online (JO L 63, 6.3.2018, p. 50). 
               
               
                  
                     (23)
                  
                        Directiva (UE) 2016/943 a Parlamentului European și a Consiliului din 8 iunie 2016 privind protecția know-how-ului și a informațiilor de afaceri nedivulgate (secrete comerciale) împotriva dobândirii, utilizării și divulgării ilegale (JO L 157, 15.6.2016, p. 1). 
               
               
                  
                     (24)
                  
                        Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (Text cu relevanță pentru SEE) (JO L 119, 4.5.2016, p. 1).
               
               
                  
                     (25)
                  
                        Recomandarea 2003/361/CE a Comisiei din 6 mai 2003 privind definirea microîntreprinderilor și a întreprinderilor mici și mijlocii (JO L 124, 20.5.2003, p. 36). 
               
               
                  
                     (26)
                  
                        Convenția Națiunilor Unite privind drepturile persoanelor cu handicap (CNUDPH), disponibilă la adresa: https://www.un.org/development/desa/disabilities/convention-on-the-rights-of-persons-with-disabilities.html
               
               
                  
                     (27)
                  
                        Directiva (UE) 2015/1535 a Parlamentului European și a Consiliului din 9 septembrie 2015 referitoare la procedura de furnizare de informații în domeniul reglementărilor tehnice și al normelor privind serviciile societății informaționale (JO L 241, 17.9.2015, p. 1).
               
               
                  
                     (28)
                  
                        Regulamentul (CE) nr. 139/2004 al Consiliului din 20 ianuarie 2004 privind controlul concentrărilor economice între întreprinderi [Regulamentul (CE) privind concentrările economice] (JO L 24, 29.1.2004, p. 1).
               
               
                  
                     (29)
                  
                        Recomandarea 2003/361/CE a Comisiei din 6 mai 2003 privind definirea microîntreprinderilor și a întreprinderilor mici și mijlocii (JO L 124, 20.5.2003, p. 36).